Verovanje u bolji svet - ELEMENTARIJUM\nPripisivanje odgovornosti osobi za doživljenu nesreću dolazi od mehanizma koji socijalni psiholozi nazivaju „verovanje u pravedan svet“\nDostupnost interneta i mogućnost komentarisanja na informativnim sajtovima učinili su da svako ko čita vest može pred virtuelnu javnost da iznese sopstvene utiske i mišljenja o događajima. Tako su komentari vesti postali prava riznica građe fenomena koji proučava socijalna psihologija.\nAko pročitamo vest o saobraćajnoj nesreći, gotovo je sigurno da će se pojaviti mišljenje kako je vozač sam kriv za sopstvenu povredu ili smrt, jer je vozio pod dejstvom alkohola ili preko dozvoljenoh ograničenja brzine. Nije nemoguće čuti ili pročitati da su i saputnici delimično odgovorni, jer je trebalo da procene da li je bezbedno voziti se s tom osobom.\nPotonji obrazac je skoro uobičajen ako je reč o ženi koja je preživela silovanje ili fizičko nasilje, pogotovo ako je bila u bliskim odnosima s nasilnikom: pretpostaviće se kako je mogla da prepozna tu osobinu kod njega i reaguje na vreme, ili je verovatno učinila nešto što je dovelo do tog čina. Ako se, pak, priča o nekome ko je bolestan od teške hronične bolesti, ljudi će se često zapitati kako se ta osoba hrani, da li vežba i da li je pušač.\nVerovanje u pravedan svet\nPripisivanje odgovornosti osobi za doživljenu nesreću dolazi od mehanizma koji socijalni psiholozi nazivaju „verovanje u pravedan svet“. Ovo verovanje se bazira na pretpostavci da je život uređen na logičan način, i da se nekom nemilom događaju uvek može pronaći „uzrok“ ili „razlog“.\nIdentifikovanjem uzroka ljudi imaju doživljaj da takve događaje na neki način drže pod kontrolom: ako prethodno ne učine nešto od ponašanja koja vezuju za nesrećni ishod, oni veruju da im se on neće ni desiti. Pri ovom prevashodno odbrambenom manevru, izostavlja se niz situacija u kojima se „uzrok“ i „posledica“ nisu povezali, odnosno oni događaji koje ne mogu objasniti time da je “neko zaslužio to što mu desilo”.\nOdbrambenost ovakve greške u rasuđivanju se odnosi na prevladavanje straha od neizvesnosti i nepredvidivosti životnih situacija. Ako pristupamo s verovanjem da je nešto moguće predvideti, strah i neizvesnost se umanjuju. Međutim, kada dobiju informacije koje se ne uklapaju u ovo verovanje, iracionalni mehanizmi kao što su poricanje ili redefinisanje utiču da se i te informacije nekako uklope a ne naruše verovanje da postoji nekakav imanentan životni poredak.\nDanas je za jednu vrstu ovih percepcija ustaljen naziv “okrivljavanje žrtve”. Nekad takav stav mnogima može izgledati sasvim neobjašnjivo, jer ga ima i iskazuje neko ko se lako može identifikovati sa žrtvom. Stvari postaju jasnije kad se sagledaju putem objašnjenja da to um čini kako bi se odbranio od straha i neprijatnosti da bi se nesreća ili nasilje mogli desiti i toj osobi.\nNa ovu temu je urađeno mnogo istraživanja počevši od sedamdesetih godina prošlog veka. Radi boljeg razumevanja fenomena, proveravane su i mnoge korelacije, odnosno šta je sve povezano s tim da je neko sklon ovakvom objašnjavanju dešavanja. Verovanje u višu pravdu zajedničko je mnogim kulturama, i pronalazi se po narodnim izrekama. Kod nas se može prepoznati u poslovici “kako poseješ, tako ćeš i požnjeti”, i izreci “šta je tražio, to je i dobio”.\nIako je verovanje u pravedan svet zajedničko mnogim kulturama, postoje neke pravilnosti: značajno su češće u društvima gde postoje velike ekonomske i statusne razlike . Na primer, u istraživanju u nekoliko zemalja koje je izveo Furnam 1993. godine, najviši rezultati dobijeni su u Južnoafričkoj republici i Indiji, a najniži u Velikoj Britaniji i Izraelu.\nIstraživanja su pokazala da su pripadnici viših slojeva u tim društvima skloni u većoj meri da siromašne opažaju kao odgovorne za svoju finansijsku situaciju. Pridajući osobine lenjosti, neinicijativnosti ili nesnalažljivosti osobama niskog ekonomskog statusa, oni na izvansvesnom nivou prevladavaju turobnost ekstremnih razlika među njima. S druge strane, osobe nižih ekonomskih slojeva na osnovu životnog iskustva u većoj meri opažaju nepredvidivost životnih situacija i da postoje brojni činioci na koje ne možemo da utičemo.\nS druge strane, istraživanja pokazuju da se kulturološke razlike mogu pronaći i među stanovnicima iste države (SAD), ukoliko su oni različitog porekla: ispitanici Azijati su pokazali manje sklonosti verovanju u pravedan svet, nego oni koji nisu azijskog porekla. Ovakav nalaz se objašnjava time da kolektivističke kulture imaju više razumevanja za situacione činioce, pa stoga manje pripisuju individualnu odgovornost za događaje.\nNeki autori su povezivali osobine ličnosti sa sklonošću ka ovom verovanju: oni su postavili tezu da osobe koje imaju desničarske stavove i autoritarnu strukturu ličnosti, svoj doživljaj sveta kao punog pretnji, ublažavaju čvršćim uverenjem da su žrtve nesreća same odgovorne za preživljene događaje. Osim toga, pronađene su pozitivne korelacije s religioznošću. Ovakvi rezultati ukazuju da se verovanje u pravedan svet može kombinovati s drugim stavovima ili predrasudama, i biti pojačano njima.\nJedna od tema u kojoj je ovaj način mišljenja posebno istaknut su zarazne bolesti, naročito AIDS. Oboleli od side i zaraženi virusom HIV stalno se susreću s predrasudama i diskriminatornim ponašanjem zajednice, gde se održava verovanje da su sami odgovorni, pa čak i krivi za svoju bolest. Neretko se uz to ispoljavaju predrasude prema seksualnoj orijentaciji ili bolestima zavisnosti.\nDa predrasude i verovanje u pravednost sveta idu ruku pod ruku, pokazalo se i u reakcijama na velike elementarne nepogode, kao što su bili cunami 2004. godine koji je zahvatio nekoliko azijskih zemalja, ili veliki zemljotres na Haitiju 2010. godine. Ove događaje neretko su pratili komentari da su se stanovnici morali bolje osigurati gradnjom kuća, budući da žive na rizičnom tlu.\nPravljena su i poređenja s Japanom, gde su zemljotresi manje razorni zbog fenomenalno projektovanih građevina. U ovakvoj percepciji, zanemaruje se niz faktora kao što je, na primer, stepen razvijenosti zemlje, dok je učitavanje odgovornosti izraženo i verovatno pojačano etničkim i rasnim stereotipima.\nNa kraju, teoretičari se slažu u tome da je verovanje u pravedan svet funkcionalan i zdrav mehanizam suočavanja s traumatičnim događajima. Pokazalo se da osobe koje ovo verovanje primenjuju na sebi, bolje podnose stres i manje su sklone depresiji. Zaista, njegova odbrambenost je nesporna, i već u samoj definiciji sadrži objašnjenje da služi u prevlađivanju neizvesnosti i nepredvidivosti sveta.\nMeđutim, kao način opažanja drugih, ova greška u tumačenju događaja može biti kobna po žrtvu tragičnog događaja ili zlostavljanja. Bilo da je u pitanju šira javnost ili u određenim profesijama koje rade sa žrtvama, veoma je važno podizati svest o pogešnom opažanju uzročnosti prilikom nasilja ili katastrofa, kako bi se spominjana pravda zaista i dostigla.\nMoć vazduha u Čačku


source.ba | Izetbegović u Ključu: SDA ima snagu da sačuva BiH i omogući njen dalji napredak\nIzetbegović u Ključu: SDA ima snagu da sačuva BiH i omogući njen dalji napredak\nBakir Izetbegović - HDZ taktizira, ono što su nekad prihvatali, sad odbacuju\nIzetbegović je, obraćajući se prisutnima, kazao da različiti faktori utječu na napredak BiH, poput kretanja u svijetu, stanja u Evropskoj uniji. - Predstavnici međunarodne zajednice u BiH su postali odlučniji. Ovo što su sada odlučniji je posljedica djelovanja SDA - kazao je Izetbegović, podsjećajući na aktivnosti SDA koje su rezultirale donošenjem Zakona o zabrani negiranja genocida. Istaknuo je Izetbegović i značajnu ulogu predstavnika SDA u institucijama državne vlasti u lobiranju za interese BiH.\nTakođer je upozorio na postojanje agresivnog nacionalizma u susjednoj Srbiji, koji, kako je kazao, utječe i na BiH.\nTagovi: Bakir IzetbegovićBiHSDAsačuvati BiHKljuč


Održana stručna rasprava o Nacrtu zakona o zaštiti stanovništva od zaraznih bolesti | NSRS\nOdržana stručna rasprava o Nacrtu zakona o zaštiti stanovništva od zaraznih bolesti\nOdbor za zdravstvo, rad i socijalnu politiku Narodne skupštine Republike Srpske organizovao je danas u Banjaluci stručnu raspravu o Nacrtu zakona o zaštiti stanovništva od zaraznih bolesti.\nRaspravi je prisustovalo 60 učesnika, među kojima su bili ljekari i predstavnici domova zdravlja, bolnica i kliničkih centara iz cijele Republike Srpske, medicinskih fakulteta, resornih ministarstava, nadležnih zavoda i instituta, inspekcijskih tijela, brojnih stručnih udruženja i Saveza opština i gradova Republike Srpske, a prisutnima su se prvo obratili Predsjednik Odbora Zlatko Maksimović i predstavnik Ministarstva zdravlja i socijalne zaštite Republike Srpske Alen Šeranić.\nMaksimović je rekao da je cilj ove rasprave da se prijedlozima i diskusijama struke unaprijedi Nacrt zakona o zaštiti stanovništva od zaraznih bolesti.\n„Riječ je o jednom veoma važnom zakonu koji se tiče zaštite zdravlja stanovništva i siguran sam da ćemo doći do još boljeg i kvalitetnijeg zakonskog rješenja“, rekao je Maksimović u obraćanju novinarima.\nŠeranić je istakao da Nacrt zakona daje konkretne mjere koje unapređuju način zaštite stanovništva od zaraznih bolesti, a koje su usaglašene sa pravnom tekovinom i standardima EU.\n„Očekujemo da prijedlozi i sugestije kolega iz svih dijelova Srpske unaprijede zakon, učine ga što boljim i sprovodljivim u praksi“, kazao je Šeranić.\nOn je rekao da imunizacija u Republici Srpskoje ostaje obavezna, kao što je i do sada bila.\n„Zakonom definišemo jasne procedure u smislu obavještavanja zdravstvene inspekcije od strane domova zdravlja za roditelje ili staratelje koji odbijaju imunizaciju. Definiše se, uz obaveznu, i preporučena imunizacija za posebne kategorije koje podliježu imunizaciji“, objasnio je on.\nNarodna skupština Republike Srpske na Šesnaestoj sjedinci održanoj 16. februara 2017. godine, usvojila je Zaključak br. 02/1-021-156/17 kojim se skupštinski Odbor za zdravstvo, rad i socijalnu politiku zadužuje, da u roku od 90 dana provede stručnu raspravu o Nacrtu zakona o zaštiti stanovništva od zaraznih bolesti.


Proizvodna hala za švedski Rimaster u Paraćinu u drugoj polovini godine\nBeta 17. januara 2019. 17:30\nTokom prve polovine 2019.godine očekuje se završetak izrade projektno tehničke dokumentacije, a u drugoj polovini godine raspisivanje javne nabavke za uređenje zemljišta i za izgradnju industrijskog parka u Industrijskog zoni ,,Zmič“ u Paraćinu gde će švedska kompanija ,,Rimaster“ otvoriti fabriku.\nNačelnik Uprave za investicije i održivi razvoj u Paraćinu Vojislav Vasić je izjavio za agenciju Beta da je uprava prošle godine potpisala sa projektantskom kućom ,,Domus„ iz Jagodine ugovor o projektovanju industrijskog parka, odnosno hale za potrebe investitora. Hala će imati 3.600 metara kvadratnih i biće pod komercijalnim uslovima data na licitaciju investitoru.\nŠvedski ,,Rimaster“ je već angažovao određeni broj radnika u Paraćinu. Oni su zakupili halu kod auto puta na ulazu u Paraćin, a jedan broj radnika je prošao obuku u inostranstvu. Pošto je proces proizvodnje kompleksan, nakon završetka prve faze procesa proizvodnje tih elemenata i komponenti sledi njihovo testuranje, a zatim sledi angažovanje dodatne radne snage, kazao je Vasić.\n,,Opština Paraćin je dobila saglasnost Vlade Srbije, odnosno Ministarstva finansija kojom su obezbeđena dodatna sredstva za izradu Industrijskog parka radi privlačenja investitora. To pokazuje da je komunikacija između Vlade Srbije i lokalne samouprave u Paraćinu na korektnom nivou i da su na taj način izašli u susret opštini i građanima Paraćina“, rekao je Vasić.


KATANAC PRETI SUBAGENTIMA: Kriza u turizmu mogla bi da zatvori oko 90 odsto prodavaca putovanja | Novosti.RS\nProcenjuje se da bi skoro 90 odsto onih koji prodaju tuđe aranžmane, mogli da stave ključ u bravu. Poslovanje "visi o koncu" i kod velikih agencija. Stručnjaci upozoravaju da, nažalost, ne postoji nijedno rešenje koje bi moglo da zadovolji putnike i vlasnike agencija.\nPrema rečima Aleksandra Seničića, direktora Nacionalne asocijacije turističkih agencija, subagenti su direktno povezani sa agencijama, žive od provizije i nemaju veliki novac sa strane. Izvesno je zato da će veliki broj njih biti zatvoren.\n- Ako se kriza produži, a kraj se trenutno ne vidi, male agencije definitivno neće izdržati - rekao nam je Seničić. - Budućnost svakako nije dobra, ukoliko ovakva situacija potraje još godinu ili dve. Nema pomoći sa strane, pa će ljudi morati da se preorijentišu na neke druge poslove, ili bar na neki drugi način poslovanja. Tačno je i da će se oko 90 odsto subagenata zatvoriti, jer kad nemaju šta da prodaju, nemaju ni od čega da žive. U velikom su problemu.\nNEMA DOBROG REŠENjA\nŽAO mi je i putnika i radnika, ali oni su se našli u nekoj pat-poziciji i pravog rešenja problema između turista i agencija - nema - objašnjava Goran Papović, predsednik Nacionalne organizacije potrošača Srbije. - Određeni broj agencija su podmirile svoje obaveze prema osiguravajućim kućama, a ne funkcioniše najbolje ni državni sistem. Znamo primere da država jednu agenciju zatvori, a vlasnik iste otvori drugu, na istoj adresi. Možda i suviše grubo zvuči, ali na tržištu treba da ostanu samo prave i proverene agencije. Zamenski vaučeri su loša rešenja, ali u ovoj situaciji i nema nekog pravog i dobrog odgovora na novonastali problem.\nTurističke agencije u Srbiji trenutno ne mogu da posluju jer su, zbog isteka polisa osiguranja, ostale bez licenci. Već više od dve nedelje čeka se rasplet. Agencije će moći da biraju između nedostižnih bankarskih garancija i polisa osiguranja. Svega nekoliko osiguravajućih kuća je pristalo da ih izdaje, ali uz pooštrene uslove.\n- Promene bi trebalo da se uključe u pravilnik o garancijama, a onda da se uvede bolja kontrola rada turističkih agencija - ističe Seničić. - Da osiguravajuće kuće formiraju realnije naplate i da bankarske garancije budu prihvatljivije. Da se bazira na prometu agencije, pa kako to raste, da raste i nivo grancije. To već funkcioniše u svetu. Voleo bih kada bismo na državnom nivou uspeli da sklopimo bilateralne sporazume sa drugim državama sa kojima bismo imali izvesnu saradnju na polju turizma. To bi donelo veći stepen sigurnosti za sve, a putnici bi mogli da nastave da odlaze na željene destinacije uz negativan PCR test.\nUkoliko agencije ne budu mogle sledeće godine da realizuju putovanja za koja su izdala zamenske vaučere, kako objašnjava Seničić, od januara 2022. godine bi trebalo da dobiju nazad pare od svojih inostranih partnera. Tek je mali deo aranžmana isplaćen u celosti, većina je putnika je dala od 30 do 40 odsto za svoja putovanja.\nkriza virus korona Turizam organizatori putovanja


Potvrđeno da je uhapšeni zaista Župljanin\n12. juni/lipanj, 2008.\nIdentitet Stojana Župljanina potvrđen je u Beogradu DNK analizom, iako je ovaj haški optuženik nakon hapšenja u Pančevu tvrdio da je policija privela pogrešnu osobu. Župljanin se u Srbiji krio pod najmanje dva lažna imena i dugo je izmicao poteri, potvrdile su vlasti.\nIvana Ramić, portparol Veća za ratne zločine Okružnog suda u Beogradu, izjavila je za naš program da je utvrđeno da je osoba koja je u sredu uhapšena u Pančevu zaista haški optuženik Stojan Župljanin, jedan od četvorice preostalih begunaca koje potražuje sud u Hagu:\n"Istražnom sudiji dostavljeni su nalazi veštačenja. Urađeno je veštačenje DNK uzoraka privedenog lica i DNK profila uzoraka koji su ranije pribavljeni a potiču od roditelja Stojana Župljanina. S obzirom da su nalazi pozitivni, istražni sudija je uverenja da se zaista radi o haškom optuženiku Stojanu Župljaninu. Doneto je rešenje o određivanju pritvora i nadalje se postupak nastavlja u skladu sa zakonom o saradnji sa Haškim tribunalom, koji se i primenjuje u ovoj fazi postupka."\nDNK analizu identiteta Stojana Župljanina uradio je Nacionalni kriminalističko-tehnički centar MUP-a Srbije, najopremljenija institucija te vrste u regionu. Stojan Župljanin uhapšen je u Pančevu, 12 kilometara od Beograda, u stanu zgrade u Dunavskoj broj pet. Kada su ga policajci uhapsili, nakon što je lociran, praćen i prisluškivan tri dana, Župljanin je imao znatno izmenjen lični opis, bio je bez brade i vidno smršao. Posedovao je, legalna dokumenta, izdata u Bačkoj Palanci na ime Branislav Vukadin. Njegov advokat Igor Pantelić izjavio je za naš radio da se sa optuženim video u Specijalnom sudu, po privođenju istražnom sudiji:\n"Juče sam se video sa njim kada su mu uzimali otiske prstiju."\nRSE: Šta Vam je rekao kada ste mu se predstavili kao advokat po službenoj dužnosti?\nPantelić: Pa rekao je da se zove Branislav Vukadin, i nije imao nikakav dokument.\nRSE: A da li je imao ličnu kartu na ime Branislav Vukadin?\nPantelić: Jeste, imao je, i to su konačno iz policije dali. Jer oni su ga prvo priveli bez ikakvih dokumenata, pa je on rekao da su mu to oduzeli.\nRSE: Znači on ima regularnu ličnu kartu?\nPantelić: Da, da…\nRSE: Kakva je dalja procedura kada se utvrdi identitet?\nPantelić: Donosi se rešenje o pritvoru, pa onda o transferu, i to je to…\nSada kada je analizom utvrđeno da se zaista radi o osobi za kojom je policija tragala, sumnji više ne može biti. Branimir Aleksandrić, direktor beogradskog instituta za sudsku medicinu, rekao je za naš program da je DNK identifikacija apsolutno pouzdana:\n"Zato što su DNK profili nepromenljivi i individualni, kao recimo otisak prsta. Samo što se ovde uzima takozvani unutrašnji otisak, dakle genski otisak. Pošto se radi o identifikaciji osobe, sada Župljanina, treba odrediti njegov DNK profil, pa ga uporediti sa nespornim uzorkom, a nesporni uzorak se uzima od nekoga iz njegove familije, odnosno DNK profil oca, majke, brata ili sestre."\nŽupljanin je tvrdio da je rođen 1951, da je nezaposlen, i da je iz Bačke Palanke. Tokom bekstva koristio je više lažnih imena, a jedno od njih je i Dragan Vemić. MUP Srbije nije saopštio kako su u Bačkoj Palanci Župljaninu izdata dokumenta sa lažnim imenom.\nDragan Vukšić, bivši vojni diplomata, rekao je za naš program da logističku podršku u skrivanju haških begunaca daju ljudi koji dolaze iz sistema, jer oni poseduju iskustvo, znanje i kontakte:\n"Ja sam uveren da je Župljanin mogao da bude uhapšen u Nišu, jer je ispalo da je on poteri pobegao za samo sat vremena. Uveren sam da je tada obavešten i da je napustio svoje stanište da ne bi u tom trenutku bio uhapšen."\nBez obzira na česte izmene ličnih dokumenata Bezbednosno-informativna agencija pratila je njegove tragove još od bega iz Niša, gde je poslednji put primećen u martu, kada je izmakao poteri. I u tom gradu predstavljao se kao Branislav, a po dobijanju informacije da se krije u stanu u Pančevu, telefonskim prisluškivanjem identifikovan je njegov glas. Prema nezvaničnim informacijama, saslušan je vlasnik stana u kojem je uhapšen Župljanin, a policija proverava i druge eventualne jatake. Kod Stojana Župljanina prilikom hapšenja pronađen je pištolj, a prilikom pretresa stana i jedna puška.\nHaški tribunal od Srbije još traži hapšenje i izručenje Ratka Mladića, Radovana Karadžića i Gorana Hadžića. Dragan Vukšić:\n"Mislim da je Srbija i njih morala i mogla da uhapsi, ali da su ih oni koji je trebalo to da urade tražili na mestima na kojima oni nisu bili. Uveren sam da je među onima koji su ih tražili bilo i onih koji su imali zadatak da ih upozore da se ne nađu tog momenta na tom mestu."\nDragan Vukšić kaže da ne može precizno da kaže dokle u delovima sistema ide podrška haškim beguncima, ali da bi određene instance o tome morale da imaju informacije:\n"To je predsednik Vlade jer on ne može da ne zna šta mu delovi Vlade rade, to je i ministar unutrašnih poslova jer on mora da zna šta se zbiva na određenoj teritoriji i kako se sprovode konkretne operativne mere. I to je neposredni izvršilac, Bezbednosno-informativna agencija, koja je bila u rukama ta dva čoveka i te politike, njen izvršni deo. I sada se tu malo radi i o vojsci, koja se možda malo nespretno i nepotrebno uvlači u sve to… Zaista, ovi sadašnji zvanični organi i ove agencije možda nisu direktno involvirani, ali nisam siguran da u njihovim redovima ne postoje pojedinci koji su u vezi sa onima koji su čuvali Mladića, pa možda i Župljanina i Hadžića."\nU danu hapšenja Stojana Župljanina u Specijalni sud stigla je anonimna dojava da je u zgradi postavljena bomba, pretnje smrću stizale su na telefone Tužilaštva za ratne zločine, dok je povremeno neko pozivao te brojeve i puštao guslarsku muziku.


Petković: Još jedna provokacija Kurtija, obavestio sam Lajčaka - Medija centar\n„Dok mi sve rešavamo dijalogom imate Kurtija i druge koji krizama rešavaju stvari kako bi zauzeli sever Kosova što im je opsesija. Pokušavaju da kriminalizuju sever“, rekao je Petković i dodao da vlasti u Prištini poslednjim potezima pokušavaju da kompenzuju poniženje koje su pretrpeli poslednjim dogovorom u Briselu.\n„Iz dana u dan, pogotivo posle dogovora i povlačenja Rosu sa Jarinja i Brnjaka, sada Priština izmišlja i stvara nove krize, izmišlja nepostojeće probleme kako bi policija upala na sever KiM. To radi u poslednjoj nedelji pred izbore. Kurti to smišljeno radi i pokušava da napravi nove nerede jer jednostrani potezi koje je pokušao su propali i sada ide na plan B, C, itd“, rekao je Petković.\n„Naš narod dobro zna da ima jaku državu Srbiju i predsednika Aleksandra Vučića koji stoje uz svoj narod. Od presudnog je značaja da izađemo na izbore i sačuvamo 10 opština“, rekao je Petković.\nPremijerka Srbije Ana Brnabić pozvala je danas međunarodnu zajednicu, NATO i KFOR, da hitno reaguju i „zauzdaju kosovskog premijera Aljbina Kurtija“, navodi se u saopštenju iz njenog kabineta.\n„Situacija je više nego dramatična i ovo je poslednji trenutak u kojem je neophodna jasna reakcija kako bi se zaustavila ludačka politika koju sprovodi Priština. Ovakvo ponašanje je prevršilo svaku meru i dovodi nas na ivicu haosa“, rekla je Brnabić, navodi se u saopštenju iz njenog kabineta.


Na Etihadu bijesni, poništen im čist gol? – Virealni.online\nNogometaši Manchester Cityja vode 1:0 protiv Liverpoola na poluvremenu revanš meča četvrtfinala Lige prvaka.\nCity je u situaciji da napada, pošto ima 0:3 iz prve utakmice, ali su već u drugoj minuti preko Gabriela Jesusa došli do vodstva.\nRedale su se potom šanse pred golom Liverpoola, da bi u finišu Leroy Sane ugurao loptu u mrežu, ali je gol poništen zbog nedozvoljene pozicije.\nNakon toga, uslijedili su žestoki protesti domaćih, Pep Guardiola je na poluvremenu vikao na sudije, ali se odluka nije promijenila. Sami procijenite je li se Pep s razlogom ljuti.


Porodični vikend u Cineplexx bioskopima Prolog\n,,Leto kada sam naučila da letim" 19. i 20. februara od 12 do 17 časova.\nPorodični vikend 19. i 20. februara od 12 do 17 časova očekuje vas u svim Cineplexx bioskopima uz nežnu priču o odrastanju i pomirenju u filmu ,,Leto kada sam naučila da letim". Za sve mališane pripremili smo poklon poster filma. Ulaznice su u prodaji na blagajnama bioskopa i putem aplikacije CineplexxRS.\nBez društva, dometa i interneta, Sofijin život na Hvaru je ''pa-ka-o'', ali monotoniju ubrzo prekida neobično ponašanje bake Marije. Sofija naslućuje da je u pitanju nekakva tajna romansa, ali velika istraga babinog ljubavnog života zapravo rezultira otkrićem dugo čuvane porodične tajne.\nUlaznice za Porodični vikend i film ,,Leto kada sam naučila da letim" u prodaji su na blagajnama svih Cineplexx bioskopa i putem aplikacije CineplexxRS.


BEOGRAD / PLITVICE\nSamozvana "vlada Republike Srpske Krajine u izbeglištvu" koju je nedavno osnovala grupa Srba iz Hrvatske na čelu sa jednim pripadnikom Srpske radikalne stranke, objavila je danas u Beogradu da će tražiti od međunarodne zajednice otvaranje političkih pregovora o statusu Srba u Hrvatskoj i statusa tzv. "Republike Srpske krajine" i to na osnovu nekadašnjih međunarodnih predloga – Vensovog plana i plana Z-4.\nPredsednik Srbije Boris Tadić i ministar spoljnih poslova Srbije i Crne Gore Vuk Drašković su se još ranije ogradili od ove grupacije dok je Vlada Srbije premijera Vojislava Koštunice objavila da smatra da je reč o neformalnom skupu koji nema uticaja na odnose Srbije i Hrvatske.\nOd političkih stranaka samo je Srpska radikalna stranka podržala ovakvo delovanje Srba iz Hrvatske.\nSavetnik predsednika Srbije Jovan Simić je danas rekao Radiju "Slobodna Evropa" da smatra da toj grupi ne bi trebalo pridavati naročit značaj.\nMilorad Pupovac, predsednik Srpskog nacionalnog vijeća – krovne organizacije koja okuplja Srbe u Hrvatskoj, ocenio je danas na Plitvicama da grupa Srba iz Hrvatske koji su u Beogradu osnovali samozvanu vladu predstavlja marginalce.


Sedam medalja za orijentirce „Jasenice“ na Prvenstvu Srbije u sprintu – Palanačke novine\nSedam medalja za orijentirce „Jasenice“ na Prvenstvu Srbije u sprintu\nby Palanačke · 8 novembra, 2016\nNa Prvenstvu Srbije u sprintu koje je održano na Kalemegdanu takmičari Orijentiring kluba „Jasenica“ iz Smederevske Palanke osvojili su sedam medalja.\nZlatna odličja osvojili su Jovana Talijan, Nebojša Dragojević i Miodrag Radisavljević, srebrno Sofija Banković i Mihajlo Čabraja, a bronzu Milorad Stanojković i Tamara Pantić.\nKK „Mladost“ pobednik turnira „Palanka 2017.“\n8 novembra, 2016 u 18:38\nIsti dan je bila i noćna trka ok Jasenica. Učesnici su bili mahom iz skandinavskih zemalja, mislim njih oko 90 . Šteta što to nije medijski propraćeno. Malobrojni prolaznici nisu imali pojima čemu zastave, kapija za finiš, ozvučenje i sve potrebno za trku internacionalnog karaktera.\nNext story Ubedljiva pobeda PK „Jasenica“ u Smederevu\nPrevious story U Smederevskoj Palanci otvoren „Punk rock cafe“


Potpisan Protokol o saradnji između IRF-a i Eko fonda – Bankar.me\nJuly 5, 2021 BANKE, CRNA GORA, CRNA GORA, SVE VIJESTI Leave a comment\nInvesticiono-razvojni fond (IRF) i Fond za zaštitu životne sredine (Eko fond) potpisali su danas Protokol o saradnji u vezi sprovođenja zelenog finansiranja u Crnoj Gori. Protokol o saradnji potpisali su izvršna direktorica IRF-a dr Irena Radović i v.d. izvršnog direktora Eko fonda Draško Boljević, u prisustvu predsjednika Odbora direktora IRF-a Velizara Kaluđerovića i predsjednice Odbora direktora Eko fonda Nataše Jevrić.\nCilj Protokola je uspostavljanje bliže saradnje između IRF-a i Eko-fonda, usmjerene na podršku razvoju zelenog finansiranja u Crnoj Gori, kroz implementaciju javnog konkursa za dodjelu bespovratnih podsticajnih sredstava. Ove subvencije su namijenjene sufinansiranju realizacije projekata korišćenja obnovljivih izvora energije koji realizuje Eko-fond uz podršku UNDP-a. IRF će podržati realizaciju ovog projekta kreditiranjem krajnjih korisnika putem novog Programa podrške razvoju zelenih poslova u Crnoj Gori – Fotonaponski paneli za privredu i poljoprivredu.\nOvom prilikom, direktorica Radović je istakla važnost partnerstva IRF-a i Eko-fonda u pravcu podsticaja veće upotrebe čiste energije i poboljšanju energetske efikasnosti, s ciljem smanjenja emisija ugljen-dioksida i uštede u troškovima za energiju u sektoru mikro, malih i srednjih preduzeća, te poljoprivrednih proizvođača u Crnoj Gori. Naglasila je očekivanje da će ovaj inicijalni Program subvencija, kroz povećanje energetske efikasnosti i sigurnosti u snabdijevanju, kao i kroz afirmaciju korišćenja obnovljivih izvora energije, dati važan podsticaj niskokarbonskom razvoju i ekonomskom oporavku zemlje, kao i da će poslovna zajednica pokazati interesovanje i motivaciju da učestvuje u ovom programu s novim idejama i rješenjima. Istakla je uvjerenje da će ovaj i slični programi doprinijeti postizanju dugoročnih ciljeva Crne Gore u kontekstu Pariskog sporazuma, Evropskog zelenog sporazuma i UN-ovih ciljeva održivog razvoja.\nd. izvršnog direktora Eko-fonda Draško Boljević istakao je da je saradnja ove dvije institucije od strateškog značaja za podsticanje i promovisanje zelenih projekata. Crna Gora se opredijelila za zelenu tranziciju sa ciljem smanjenja emisije zagađujućih materija i unaprijeđenja privrednog ambijenta. Eko-fond u saradnji sa UNDP-em je obezbijedio 100.000 EUR za subvenciju koja iznosi do 40% prihvatljivih troškova, odnosno maksimalno do 25.000 EUR po korisniku. Projekat je multiplikativni i ima za cilj smanjenje troškova električne energije i povećanje produktivnosti privrednika i poljoprivrednika, kao i ostvarivanje značajnog smanjenja emisija CO2. Plan je da u narednom periodu nastavimo podršku privredi kroz slične projekte, kao i da proširimo podršku na građane.\nImplementacija ovog Programa podrške doprinijeće razvoju tržišta i većem korišćenju obnovljivih izvora energije kao i smanjenju emisija ugljen-dioksida u sektoru mikro, malih i srednjih preduzeća, preduzetnicima kao i poljoprivrednim gazdinstvima u Crnoj Gori.\nPrevious Peti put zaredom priznanje za Hipotekarnu banku – Najaktivnija banka u Crnoj Gori u 2020. godini\nSljedeći Opština Budva i Morsko dobro potpisali predlog Sporazuma o ustupanju na korišćenje Luke Budva Budva


RTS\t26.09.2019 17:03\nŽak Širak je preminuo rano jutros okružen svojim voljenima, saopštila je porodica za Rojters.\nŠef Donjeg doma francuskog parlamenta prekinuo je zasedanje kako bi poslanici minutom ćutanja odali poštu nekadašnjem predsedniku Francuske, javlja Rojters.\nŽak Rene Širak je rođen 29. novembra 1932. U Parizu.\nBio je predsednik Francuske u dva mandata. Prvi put od 17. maja 1995. do 16. maja 2002. i drugi put od 17. maja 2002. do 17. maja 2007. Pre toga bio je gradonačelnik Pariza.\nNjegov prethodnik na mestu predsednika Francuske bio je Fransoa Miteran, a nasledio ga je Nikola Sarkozi.\nŠirak je 15. decembra 2011. osuđen na uslovnu kaznu od dve godine zbog zloupotrebe državnih fondova i sukoba interesa u vreme dok je bio gradonačelnik Pariza, podseća Gardijan.\nBiće upamćen i kao državnik koji se protivio američkoj vojnoj intervenciji u Iraku.\nUpozorio je da bi svaka okupacija Iraka pokazala "noćnu moru".\nJedna od najznačajnijih reformi koje je sproveo jeste skraćenje mandata predsednika sa sedam na pet godina, navodi Rojters.\nU okviru prvog predsedničkog mandata, 2001. godine, boravio je u Beogradu.


Bivši fudbaler Čelsija priznao: "Odbio sam torbu punu novca" - Sportske.net\nBivši fudbaler Čelsija priznao: "Odbio sam torbu punu novca"\nIskusni vezista prisetio se početka svoje karijere, kada su se oko njega otimali najveći evropski klubovi.\nKlop odbio klub iz snova, evo i zbog čega!Kraj sage o De Hei, Real našao golmana!Murinjo nanišanio metu, to je fudbaler Barse!Niko nema duži staž u Čelsiju, odlazi na leto!Bizaran zahtev Mesuta Ozila, ovo je uslov da ostane u Arsenalu!?\nNigerijski fudbaler Džon Obi Mikel rekao je da je jedan menadžer neimenovanog kluba pokušao da ga "ukrade" ostalim klubovima, tako što mu je ponudio "torbu punu novca", preneli su danas britanski mediji.\nZa Džona Obija Mikela su bili zainteresovani brojni veliki evropski klubovi, Arenal, Real Madrid i Barselona, posle njegove dobre igre za Nigeriju na Svetskom prvenstvu za igrače do 17 godina. On je 2005. godine, dok je bio član norveškog Lina, potpisao privremeni ugovor sa Mančester junajtedom, ali je 2006. godine ipak prešao u Čelsi.\n"Menadžeri su mi obećavali sve. Jedan je došao u moj hotel i doneo mi torbu punu novca. Ne sećam se šta je rekao, koji klub predstavlja, ali sećam se aktovke. U njoj je bilo 70.000 dolara, a to mi je dao uz ponudu da potpišem neki ugovor, pre nego što je rekao: 'Potpiši ovde i dobićeš mnogo više'", rekao je Obi Mikel, preneo je Skaj.\n"Bio sam u iskušenju. Nikada nisam video toliko novca. Rekao sam sekretaru FS Nigerije, a on mi je rekao da ignorišem tog menadžera i obećao je da ću preći u najbolji klub. Posle turnira sam otišao kući, a onda sam u Abudži ponovo video tog sekretara, koji mi je rekao da prelazim u Junajted. Moj otac je bio srećan, ali je majka plakala pošto tako mlad idem u inostranstvo", dodao je fudbaler kineskog Tjencin TEDA.\nOn je jedan od najtrofejnijih fudbalera Čelsija, sa kojim je osvojio dve šampionske titule, Ligu šampiona, Ligu Evropa, četiri FA kupa, dva Liga kupa i Komjuniti Šild.


UNS: Novac za preuzimanje tekstova? – Semendria\n17. april 2018. DRUŠTVO – Izvor: Danas – Firma „Open View“ d.o.o, izdavač sajta ePodunavlje, ni u dodatnom roku koji joj je Grad Smederevo dao, nije dostavila 300 originalnih medijskih sadržaja za koje je dobila sedam miliona dinara na prošlogodišnjem gradskom konkursu, već samo 20 vesti i tekstova, pokazalo je istraživanje Udruženja novinara Srbije.\nGradu Smederevu dostavljeno je 300 medijskih sadržaja objavljenih na ePodunavlju, međutim, većina tekstova u koje je UNS imao uvid, preuzeti su iz drugih medija sa ili bez navođenja izvora.\nOd ukupno 300 „originalnih medijskih sadržaja“ koje je ePodunavlje trebalo da proizvede, a za šta se „Open View“ obavezao ugovorom sklopljenim sa Gradom Smederevom u novembru 2017. godine, oko 280 tekstova preuzeto je iz drugih medija.\nNajveći broj tekstova prenet je sa sajta Podunavlje.info, pokazalo je UNS istraživanje, inače portala koji je na smederevskom konkursu dobio oko 570.000 dinara za projekat „Za život pre prepreka-OSI“.\nZakonski zastupnik NGO Podunavska inicijativa i izdavača medija Podunavlje.info Dejan Đorić podneo je žalbu Savetu za štampu protiv sajta ePodunavlje u maju prošle godine.\nPortal ePodunavlje dobio je javnu opomenu Saveta za štampu za neovlašćeno preuzimanje tekstova, navodi se u saopštenju UNS.\nSa sajta Politika – ePodunavalje preuzelo je četiri teksta, bez navođenja izvora, ali i bez poštovanja pravila prenošenja tekstova sa ovog sajta.\n„Prenošenje tekstova ili delova tekstova, dozvoljeno je samo u obimu od maksimalno 600 slovnih znakova i to isključivo sa početka teksta“, navodi se u pravilima preuzimanja tekstova na Politici i dodaje da je obavezno navođenje izvora, kao i stavljanja linka na kraju vesti, sa usmerenjem na originalni tekst.\nEPodunavlje ukupno je prenelo 30 tekstova sa Smederevskih novina, inače portala čiji je direktor i vlasnik Jovica Šešlak, ujedno i direktor i glavni i odgovorni urednik Televizije Smederevo.\nOvoj televiziji je na smederevskom konkursu dodeljeno dva miliona dinara, za projekat koji, kako je UNS ranije pisao, još nije opravdan Gradu Smederevu.\nU medijskim sadržajima koje je ePodunavlje dostavilo Gradu su i tekstovi preuzimani od novinskih agencija bez navođenja izvora – Tanjuga (13) i Bete (10), navodi se u saopštenju.\n« Uvod u „Nušićeve dane“\nReditelj Jagoš Marković dobitnik Nušićeve nagrade »


Nezaposlenost velika a nedostaje nam 30.000 kvalifikovanih radnika - Penzin\nPočetna Magazin Godine Nezaposlenost velika a nedostaje nam 30.000 kvalifikovanih radnika\nNapomena Penzina: Neki mediji su ovu vest sa Dnevnika preneli sa „nulom više“ – kao da nedostaje 300.000 kvalifikovanih radnika.\nVećina evropskih država ima hronični nedostatak kompetentnih radnika, što za posledicu ima da mnogi poslodavci jednostavno, i pored opšte velike nezaposlenosti, ne mogu da pronađu radnike potrebnih kvalifikacija i znanja.\nU publikacije Evropske komisije „Zaposlenost i društvni razvoj u Evropi 2015” stručnjaci objašnjavaju da je nestao takozvani srednji sloj radnika koji su nosioci mnogih poslova te da se sada, s jedne strane, nude oni koji su bez kvalifikacija i, s druge, visokoobrazovani. To poslodavce dovodi u situaciju da neodgovarajuće i nekvalifikovane kadrove nerado primaju, ali ih zato plaćaju znatno manje nego što određeno radno mesto vredi, a da visokokvalifikovane plaćaju više u skladu sa znanjem i veštinama koje poseduju.\nDeo evropskih stručnjaka poručuje da poslodavci za pojedina radna mesta nude krajnje mizerne plate ili loše uslove rada te da je to razlog što ne mogu da nađu radnu snagu. Takva ocena je posebno prisutna kod mlađe populacije, gde je u isto vreme i stopa nezaposlenosti najveća. Jer, kvalifikovani mladi radnici neće da rade za malu platu ni u jednoj evropskoj državi, dok bi oni koji nemaju kvalifikacije i na to pristali , ali oni poslodavcima nisu potrebni.\nProcenjuje se da u Srbiji svake godine ostane između 20.000 i 30.000 upražnjenih radnih mesta jer za njih nema kvalifikovanih ljudi, a da, istovremeno, desetine hiljada studenata završi fakultet i stekne znanje za obavanje poslova za koja nema potražnje na tržištu.\nNezaposlenost velika a nedostaje nam 30.000 kvalifikovanih radnika https://t.co/89GNAf9sAC Srednja stručna sprema nestala kao srednji sloj..\n— Penzin (@penzinrs) February 29, 2016\nSrbija trenutno nema ni okvir kvalifikacija, niti odgovarajuću nomenklaturu zanimanja, što dodatno otežava izbor profesije ili kasnije sticanje dodatnih kvalifikacija. Jedini validni dokument za sagledavanje stanja na tržištu rada Srbije je Nacionalna kvalifikacija zanimanja koju koristi Nacionalna služba za zapošljavanje, a koja je stara više od četvrt veka.\nPomoćnica ministra za rad, zapošljavanje, boračku i socijalnu politiku Ljiljana Džuver objašnjava da se tržište rada, ne samo u Srbiji, poslednjih godina suočava s velikom ponudom nekvalifikovane radne snage, koja ima deficitarne i nezadovoljavajuće radne veštine i koje nisu potrebne poslodavcima.\n– To je problem savremenog društva, koje je novim tehnologijama i programom rada promenilo sistem – rekla je Ljiljana Yuver. – Polovina nezaposlenih u Srbiji su osobe sa srednjim stručnim obrazovanjem, ali one nemaju odgovarajuće znanje i veštine. Veliki broj radnih mesta ostaje nepopunjen jer nema dovoljno kvalifikovanih za to.\nInostrane kompanije traže i zapošljavaju specifične kadrove\nPomoćnica ministra privrede Katarina Obradović Jovanović smatra da je za okvir kvalifikacija važno da omogući koncentraciju na ishod učenja, a ne na način kako se do njega stiže.\n– Važan efekat je da ćemo kroz nacionalni okvir kvalifikacija dobiti mogućnost da se bolje razumemo sa svetom, odnosno da dobijemo mobilnost radne snage – rekla je pomoćnica ministra. – Inostrane kompanije koje dolaze u našu zemlju i traže specifične kadrove moći će ovde, bez velikih prepreka, i da ih zaposle.\nTags:Katarina Obradović JovanovićLjiljana DžuverNacionalna služba za zapošljavanje NSZnekvalifikovani radniciobrazovanjeposaoradnicizaposleni


PSA u ofanzivi – Francuzi "bacili oko" na Jaguar Land Rover - BIGportal.ba\nFrancuska grupacija PSA izrazila je interesovanje za spajanjem ili preuzimanjem britanskog Jaguar Land Rovera (JLR).\nDirektor PSA Grupe Karlos Tavares je u jednom intervjuu istakao da bi za njegovu kompaniju bilo dobro da ima i luksuzni brend (pored DS).\nMeđutim, Tavares je istakao i da o tome nije razgovarao sa Tata Motorsom, indijskom kompanijom koja je vlasnik JLR.\nUbrzo je iz Tata Motorsa stigao odgovor da Jaguar Land Rover nije na prodaju, demantovavši spekulacije da indijska kompanija traži investitora.\nPSA je trenutno fokusiran na globalno proširenje svoje ponude, a u centru pažnje je povratak Peugeota i Citroena na tržište SAD. Takođe, jedan od glavnih ciljeva francuske grupacije je i dodatna elektrifikacija vozila.\nIz PSA ističu da bi od potencijalnog spajanja sa JLR profitirale obe strane, posebno imajući u vidu mučenje britanskog giganta u proteklih nekoliko meseci sa padom prodaje i velikim gubicima.\nTavares je kao bitan argument u tom pogledu istakao preokret u nemačkom Opelu otkako je ovaj proizvođač postao deo PSA grupacije.\nOvo je drugi put u poslednjih nekoliko meseci da se PSA dovodi u vezu sa nekim drugim proizvođačem, nakon što su se pojavile priče o mogućem spajanju sa italijansko-američkim gigantom Fiat Chrysler Automobilima (FCA).\nČiji je ponos brži – “nabudženi” Lambo ili “obični” McLaren? VIDEO


Tag: Rasim Ljajić - Radio Kontakt Plus\nTag: Rasim Ljajić\nLjajić: Cena "zamrznutog konflikta" za KiM ne bi bila niska\nBEOGRAD - Potpredsednik Vlade i ministar trgovine, turizma i telekomunikacija Rasim Ljajić, kaže za RTS da je dobar deo javnosti protiv bilo kakvih pregovora o rešavanju kosovskog pitanja i da se to do sada nikada nije dogodilo.\nLjajić: Srbija nije drastično pogođena merama Prištine, ali reč je o principu\nBEOGRAD - Carine koje je Priština uvela na uvoz voća i povrća su besmislene i sa stanovišta samih privremenih institucija, ocenjuje ministar trgovine Rasim Ljajić. Ističe da Srbija nije drastično pogođena tim merama, ali da je reč o principijelnom pitanju. Rešavanje pitanja Kosova, kaže Ljajić, mora da podrazumeva pre svega realizam u pregovorima.\nLjajić: Priština povukla dodatne carine\nBEOGRAD - Ministar trgovine, turizma i telekomunikacija u Vladi Srbije Rasim Ljajić izjavio da je Priština juče povukla mere dodatnih carina za 30 odsto uvedene na određene vrste voća, povrća i kukuruza.\nMinistri regiona sutra o merama Prištine\nBEOGRAD - Ministri zaduženi za trgovinu, poljoprivredu i ekonomiju iz četiri zemlje regiona sastaće se sutra u Beogradu kako bi razmotrili novonastalu situaciju nakon što su institucije u Prištini nedavno uvele "zaštitne mere" na uvoz pojedinih vrsta voća i povrća i kukuruza.\nLjaljić: Svi ugovori o prodaji oružja su legalni i imaju komercijalni karakter\nBEOGRAD - Ministar trgovine Srbije Rasim Ljajić odbacio je danas tvrdnje prištinskih vlasti da Srbija kao diplomatsko sredstvo koristi prodaju i poklanjane oružja kako neke od zemalja ne bi priznale nezavisnost Kosova.\nLjajić: Priština ili da promeni ponašanje ili da izađe iz Cefte\nBEOGRAD - Već dva dana vlasti u Prištini primenjuju zaštitnu carinu od 30 odsto na uvoz pojedinih vrsta voća i povrća i kukuruza. Budući da se ona odnosi na sve trgovinske partnere, ministri trgovine Srbije, Makedonije i Bosne i Hercegovine zatražiće reakciju Cefte i Evropske komisije.\nLjajić: Zamrznuti konflikt je nastavak agonije\nBEOGRAD - Ministar trgovine, turizma i telekomunikacija Rasim Ljajić smatra da zamrznuti konflikt ne predstavlja rešenje za kosovsko pitanje, već znači "samo glas za nastavak agonije u kojoj bi se Srbija našla, i sama sa sobom, i sa Kosovom".\nKOPAONIK - Ministar trgovine i telekomunikacija Rasim Ljajić izjavio je da nije nikakva tajna da je Srbija tokom celog pregovaračkog procesa pokazivala apsolutnu spremnost da se dođe do kompromisnog rešenja u dijalogu sa Prištinom.


FK “Sarajevo” pobjednik finalnog turnira za juniore – Magazin Plus\nHome/FK “Sarajevo” pobjednik finalnog turnira za juniore\nFK “Sarajevo” pobjednik finalnog turnira za juniore\nU Gabeli je završen dvodnevni finalni turnir za juniore na kojem su učestvovali prvaci Omladinske lige “Centar” i “Jug”, te najbolje plasirani klubovi iz Federacije BiH Omladinske lige “Zapad” i “Sjever”.\nTurnir se igrao 04. i 05. juna, a pobjednik završnice finalnog turnira je FK “Sarajevo”, koji je u finalnoj utakmici savladao domaću ekipu NK “Gošk”, rezultatom 3:2. Golove za novog prvaka Federacije BiH u juniorskoj konkurenciji postigli su Zukić, Šuman i Hećo, dok je oba gola za Gošk postigao Luka Anković.\nU utakmici za treće mjesto, koja je igrana prekjučer, NK “Bratstvo” iz Gračanice rezultatom 5:1 savladao je NK “Jedinstvo”. U utakmici za treće mjesto za ekipu Bratstva po dva gola postigli su Mrković i Poturalić, te jedan Kahrimanović, dok je jedini gol za ekipu iz Bihaća postigao Samardžić.\nIz ekipe koja je osvojila treće mjesto na finalnom turniru su najbolji strijelac i najbolji igrač turnira. Za najboljeg igrača turnira izabran je Mrković Amir, dok je jedini igrač sa tri pogotka na turniru bio Poturalić Husejn, te je proglašen za najboljeg golgetera.\nTakođer, na finalnom turniru promovisani su najbolji strijelci Omladinske lige “Centar” i “Jug” za juniore u takmičarskoj sezoni 2013/2014, a to su: Đuđa Haris iz FK “Rudar Kakanj (najbolji strijelac Omladinske lige Centar) koji je postigao 19 pogodaka i Ćorić Marko iz NK “Gošk” (najbolji strijelac Omladinske lige “Jug”) koji je postigao čak 30 pogodaka.\nNogometni savez Federacije BiH nastavlja sa sličnim akcijama i promocijama omladinskog nogometa u Federaciji BiH. U subotu i nedjelju 07. i 08.06.2014. godine u Mostaru će se igrati završnica Omladinske lige za kadete na kojoj će učestvovati: FK “Željezničar” Sarajevo, FK “Sloboda” Tuzla, NK “Jedinstvo” Bihać i HNK “Branitelj” Mostar.\nFK “SARAJEVO” – NK “BRATSTVO” 2:1\n(Žiga, Hećo – Poturalić)\nNK “GOŠK” – NK “JEDINSTVO” 2:2 (pen. 7:5)\n(Ćorić, Radoš – Đug, Abdihodžić)\nDodik planski ruši Predsjedništvo BiH


Online zajam Bosansko Grahovo – brzo i lako do potrebnog novca - Brzi Krediti\nOnline zajam Bosansko Grahovo – brzo i lako do potrebnog novca\nFinansijski servisi dozovoljavaju svim punoljetnim osobama da podignu online zajam Bosansko Grahovo bez problema. Ukoliko imate od 18 do 70 godina i radno ste sposobni, ispunjavate uslove za online zajam Bosansko Grahovo. Online zajmovi su dio ponude finansijkih servisa mikrokreditnih organizacija na domaćem tržištu.\nOnline zajam Bosansko Grahovo vam omogućava da kroz par klikova aplicirate za pozajmicu, te da već kroz par sati i podignete novac koji vam je potreban. Nepredviđeni troškovi se dešavaju gotovo svima, a zahvaljujući modernim finansijskim servisima više nema potrebe da tražite novac od svojih bližnjih i prolazite kroz neugodnosti. Ukoliko živite u gradu Bosansko Grahovo sa poštarskim brojem 80270 i pozivnim brojem +38734 svoj novac možete podignuti u najbližoj pošti.\nPrema istraživanjima koje su sproveli finansijski servisi, od 2449 stanovnika koji žive na teritoriji grada Bosansko Grahovo čak 40% njih je imalo iskustva sa online zajmovima, a čak 30% njih je istaklo kako bi u nepreviđenim finansijskim situacijama ponovo apliciralo za online zajam Bosansko Grahovo. Ukoliko ste i sami zainteresovani za online zajam, dodatne informacije možete dobiti na zvaničnoj web stranici finansijskoj servisa koji nudi online zajmove ili pozivom na broj telefona koji je takođe naznačen na web stranici servisa za kreditiranje.\nKrediti do 10000 KM Ravno – brzo i jednostavno do potrebnog novca


Studije Holokausta na Univerzitetu u Kragujevcu | InfoKG - Gradski portal - Kragujevac - Najnovije vesti\nStudije Holokausta na Univerzitetu u Kragujevcu\n10:30 | Sreda, 06 10 2021\nOd zimskog semestra školske 2021/22. studenti Univerziteta u Kragujevcu moći će da pohađaju i studije Holokausta. Ovaj novi program će se realizovati u okviru Centra za studije sećanja kojim rukovodi profesorka Katarina Melić, šefica Katedre za romanistiku na Filološko-umetničkom fakultetu.\nCentar za studije sećanja osnovan je 2020. godine, s ciljem da se u Srbiji, po ugledu na neke evropske zemlje, utvrdi multidisciplinarna platforma za izučavanje kulture sećanje, a studije Holokausta su prvi veliki projekat ove naučnoistraživačke jedinice Univerziteta u Kragujevcu.\n– Studije Holokausta u Srbiji podržala je Međunarodna jevrejska organizacija „Klejms konferens” iz Amerike, koja je Centru za studije sećanja u Kragujevcu odobrila i finansijska sredstva za sprovođenje nastave. Studije su osmišljene tako da se studenti različitih profila, najpre društveno-humanističkih nauka, upoznaju s istorijskim kontekstom koji je prethodio Holokaustu. Predavanja pokrivaju različite oblasti, a u temelju programa je jevrejska kultura, kao i duga istorija evropskog antisemitizma koji je doveo do nestanka milionske populacije Jevreja – navodi profesorka Melić u razgovoru za „Politiku”.\nStudije Holokausta su besplatne i moći će da ih upišu svi zainteresovani studenti, s tim da će rezultati biti bodovani u skladu s pravilnikom o vannastavnim aktivnostima.\n– U Centru za studije sećanja studenti će imati mogućnost da razviju veštine neophodne za analiziranje složene istorije Holokausta i njegovog uticaja na današnji svet. Studije Holokausta, između ostalog, treba da podstaknu na razmišljanje u kojoj se meri genocid, rat i diktatura mogu shvatiti kao elementi koji definišu istoriju 20. veka. Takođe, kursevi će studentima omogućiti i uvid u nedostatke u domenu kulture sećanje i politike zaborava, podstičući ih na kritičko mišljenje – objašnjava sagovornica Politike.\nPredavanja na studijama Holokausta biće posvećena i programima ustanova kulture, posebno načinu na koji one čuvaju pamćenje lokalne zajednice. U tom kontekstu je, prema rečima profesorke Melić, važno što će studije Holokausta, prvi put u Srbiji, biti organizovane baš u Kragujevcu, gradu koji je u istorija 20. veka mapiran kao mesto sećanja.\n– Tokom pedagoškog rada uvidela sam da mladi nedovoljno poznaju istoriju, pa se dvoume čak i oko važnih datuma. Pojedini studenti Univerziteta u Kragujevcu nisu na pravi način upoznati s tragičnim događajima iz oktobra 1941. godine, kada su u nacističkoj odmazdi streljani civili. Tome je doprineo i naš obrazovni sistem gde bi štošta trebalo poboljšati – ističe sagovornica „Politike”.\nOsim profesorke Melić, kurseve na studijama Holokausta, koji počinju ovog oktobra, držaće i njene kolege iz Kragujevca i Beograda, Milena Dragićević Šešić, Milena Nešić Pavković, Jelena Erdeljan, Dragan Bošković, Slavko Đorđević, te Vuk Dautović. Prijavu za pohađanje nastave zainteresovani studenti mogu podneti preko sajta Univerziteta u Kragujevcu.\nOgromna rana čovečanstva: Kragujevac obeležio Dan sećanja na žrtve Holokausta (FOTO) 10:01


Kolekcionar: Raskoš čipke i perja\nO bogatstvu, otmenosti i učenosti Novosađana na prekretnici 19. i 20. veka, kada je umetnički pravac secesija iz bečkog dvora stigao u Srpsku Atinu, svedoče brojna zdanja, koja su i danas zadržala prvobitni izgled, ali i predmeti iz svakodnevnog života građanskih porodica.\nNajviše vidljiva u arhitekturi grada, secesija je izvršila veliki uticaj na primenjenu i likovnu umetnost, štamparstvo i izdavačku delatnost, fotografiju i proizvodnju razglednica, a njen duh se osećao i u muzici, modi...\nOriginalne planove palata, fotografije, razglednice, slike, pokućstvo i odeća, viši kustos Ljiljana Lazić okupila je izložbom “Secesija u Novom Sadu” u Zbirci strane umetnosti Muzeja grada.\n- Eksponati su zaostavština porodica Latinčić, Vučetić, Kisinger, Vinkle i drugih imućnih Novosađana - objašnjava Ljiljana Lazić.\n- Zahvaljujući jakim kulturnim i trgovinskim vezama sa evropskim metropolama, ali i bogatstvu stanovnika, u grad su uvek stizale velike količine raskošnih upotrebnih predmeta.\nTokom prve decenije 20. veka, u stilu secesije izgrađene su stambene palate porodica Manart, Vinkle i Adamović, Sinagoga, Gradska bolnica, Jodna banja... U arhitekturu su uvedeni beton, staklo, kovano gvožđe i keramika, a fasade su oživljene maštovitim detaljima.\nStočići, stolice, paravani, gramofon i drugi sačuvani stari novosadski enterijeri izrađeni u Nemačkoj, Mađarskoj i Francuskoj, svedoče da je vladala izvesna mešavina istoricizma i secesije. Domaći proizvođači nameštaja Menrat i Dusing javljaju se kasnije, kao i Dragutin Inkinostri, koji u svojim radovima spaja srpske nacionalne motive sa bečkom secesijom.\n- Tih godina i fotografije i razglednice doživljavaju svoje zlatno doba - nastavlja autorka izložbe pokazujući kameru koju je Albert Ajnštajn poklonio svom tastu, ocu Mileve Marić. - Radilo je više od deset profesionalnih ateljea, koja su držali Johan Rehincer, Josif Siter, Deže Vajda, Aleksandar Grujić, Panta Jovanović i mnogi drugi.\nRazglednice su štampane u inostranstvu, ali su ih slikali domaći fotografi. Na medaljonkama, panoramskim i harmonika razglednicama i dalje je sačuvana prepiska, a sakupljanje i slaganje dopisnica u specijalne albume bio je prvi građanski hobi.\nKako su se nosile bogate Novosađanke pokazuje slika Nevene Jovanović, nećake Jovana Jovanovića Zmaja, u dugačkoj roze čipkanoj haljini, fotografisana u ateljeu Deže Vajde. Dame izlazak na korzo nisu mogle zamisliti bez šešira, suncobrana, čipkastih i pernatih lepeza, kopči i broševa za haljine.\n- Secesija se pojavila u vremenu velikih promena u kulturnom i društvenom životu. Kao suptilna veza između dva veka, ovaj poslednji “buržoaski” stil postao je prvi vesnik modernog Novog Sada - zaključuje Ljiljana Lazić.\nPočetkom 20. veka u Novom Sadu desio se i procvat štamparstva, te je često nazivan “srpski Lajpcig”. Knjige, dnevne novine i časopise štampali su Arsa Teodorović, Đorđe Ivković, braća Popović. Klišei su preuzimani iz secesijske tradicije, a naslovna strana novina prilagođavana je secesijskoj tradiciji.\nNajuočljiviji otpori secesiji bili su u slikarstvu i vajarstvu, gde je očekivana stilska evolucija izostala, a akademski realizam i dalje je vladao kao vodeći stil građanske klase. Generaciji novosadskih umetnika koja je stasala u prvim decenijama 20. veka pripadali su Anastas Bacarić, Kosta Jorgović, Jovan Kešenski, Ljubiša Milutinović...\nОзнаке: izložbe, muzeji, secesija


Kompanija "Nektar": Otpad od prerade voća za proizvodnju zelene energije\nNaslovna Društvo Privreda Kompanija „Nektar“: Otpad od prerade voća za proizvodnju zelene energije\nOd bio mase pored toplotne energije dobijaće se i organsko đubrivo koje će biti korišćeno za đubrenje sopstvenih plantaža voća\nKompanija „Nektar“ oduvek je svoju strategiju razvoja gradila na konstantnom unapređenju poslovanja, jačanjem direktne distributivne mreže, razvojem novih proizvoda i stalnom brigom za njihov vrhunski kvalitet.\nOvakvim načinom poslovanja, a pre svega inovativnom strategijom, menadžment ove kompanije godinama unazad postavlja visoke standarde na tržištu, stalno podižući lestvicu na viši nivo.\nNektarovi stručnjaci su to i te kako imali na umu kada su u proteklom periodu krenuli da rade na projektu unapređenja energetske efikasnosti u svojim postrojenjima, želeći na taj način da na ovom planu dođu do dugoročnog rešenja za samu kompaniju, a pre svega za okolinu u kojoj posluju.\nI zelena energija i đubrivo za voćnjake\nOtuda je njihov strateški plan bio da što više smanje emisiju štetnih gasova u postojećim postrojenjima. Intenzivno su radili i na prelasku sa mazuta na bio gas i bio masu, iako po trenutno važećim propisima Republike Srbije takvu obavezu nema ni jedna kompanija u ovoj zemlji. Tim povodom je uloženo preko sedam miliona evra u održive izvore energije u Bačkoj Palanci, a krajem prošle godine i na teritoriji Vladičinog Hana gde su u svojoj fabrici krenuli da pripremaju teren za izgradnju prvog postrojenja na bio masu.\nIzgradnja ovog postrojenja koje se polako privodi kraju, prema rečima direktora poslovne jedinice Fabrike “Nektar” u Vladičinom Hanu Milovana Rankovića, odvija se onako kako su to njihovi stručnjaci zamislili.\n„Planiramo da ovaj pogon na bio masu otvorimo krajem idućeg meseca, a tada će naša postrojenja u Vladičinom Hanu u potpunosti preći da rade na bioenergiju. U ovom postrojenju koristićemo organski otpad iz prerade voća i druge organske materije za proizvodnju zelene energije“, kaže Ranković i dodaje da od biomase pored toplotne energije dobijaće i organsko đubrivo koje će koristiti za đubrenje sopstvenih plantaža voća.\n„Verujemo da će naši sugrađani osetiti boljitak od prelaska na održive izvore energije i da ćemo time dati snažan doprinos očuvanju životne sredine.“\nCilj – smanjenje ugljen dioksida i metana\n„Kroz partnerstva sa lokalnim samoupravama radićemo i na unapređenju modela prikupljanja reciklažnog otpada, na poboljšanju efikasnosti korišćenja voda za najmanje 15 odsto do 2027. godine i uvođenja sistema za prečišćavanje otpadnih voda. Sve ovo radimo sa ciljem da održivo poslujemo i ostavimo zdravo okruženje budućim generacijama“, naglašava direktor.\nUporedo sa širenjem i osavremenjavanjem svojih proizvodnih pogona Kompanija „Nektar“ godinama radi i na uvećanju proizvodne mreže sa proizvođačima voća ne samo u hanskoj opštini već iz drugih opština Pčinjskog i Jablaničkog okruga. Tako je Radna jedinica „Nektar“ u Vladičinom Hanu postala najveći centar za preradu voća u Srbiji.\nPogledaj: Nektar grupa ulaže sedam miliona evra u obnovljive izvore energije\nPrethodni tekstPorast cena kukuruza, pšenice i soje na Produktnoj berzi\nSledeći tekstMitropolit zagrebačko – ljubljanski Porfirije novi patrijarh SPC


Završićemo Hram zahvaljujući Rusiji - Sputnjik Srbija\n© Foto : Društvo za podizanje Hrama Svetog Save © Foto :\n15:35 09.03.2016 (osveženo 15:39 09.03.2016) Preuzmite kraći link\n„Govorili smo o preliminarnim rezultatima saradnje, koja se odnosi na učešće Rusije u izradi mozaika na kupolama i oltaru Hrama Svetog Save. Taj hram je veoma važan za sve pravoslavne narode i za celu slovensku kulturu. Rusija učestvuje u tim radovima po nalogu predsednika Putina. Za sada imamo potvrdu od investitora — kompanija ’Gasprom njeft‘ će uložili četiri miliona evra“, rekla je ona novinarima nakon sastanka sa predsednikom Nikolićem.\nGlebova, koju je ruski predsednik Vladimir Putin zadužio da direktno vodi izradu mozaika u Hramu Svetog Save, istakla je da bi izgradnja kupola i oltara mogla biti završena do 2019. godine.\n„Računamo na to da će mapa puta, o kojoj smo i danas razgovarali sa predsednikom (Nikolićem), biti ispunjena 2019. godine“, dodala je Glebova.\nPrema njenim rečima, tim čuvenog ruskog akademika Nikolaja Muhina trenutno priprema maketu hrama kako bi se što detaljnije izvršile pripreme za izvođenje radova, a nadležne institucije rade i na izboru izvođača radova.\n© Tanjug / Marko Đorđević\n„Obe strane (ruska i srpska) smatraju da je ulaganje ruskih investicija u taj hram potvrda viševekovnih odnosa dva naroda i simbol jedinstva svog slovenskog naroda i pravoslavlja“, dodala je Glebova.\nSrpska strana je zvanično potvrdila svoju spremnost da preuzme na sebe pripremne radove — pripremu zidova, skela i svega onoga što se tiče projektne finansijske dokumentacije u prvoj etapi celog projekta.\n„Izgradnja Hrama Svetog Save traje više od jednog veka i uvek je postojao neki razlog da se radovi obustave — ratovi, krize, komunizam, ali ja sam uveren da ćemo ga sada završiti na radost sveg hrišćanskog i pravoslavnog sveta“, rekao je Nikolić.\nOn je izrazio zahvalnost ruskom predsedniku Vladimiru Putinu i svima koji su angažovani na tom projektu.\nSastanku su prisustvovali i ambasador Rusije u Beogradu Aleksandar Čepurin i ambasador Srbije u Moskvi Slavenko Terzić.\nPredsednik Srbije Tomislav Nikolić sastao se u Moskvi i sa patrijarhom moskovskim i cele Rusije Kirilom. U Hramu Hrista Spasitelja predsedniku Srbije Tomislavu Nikoliću je uručena posebna nagrada Međunarodnog fonda jedinstva pravoslavnih naroda, koja nosi ime moskovskog i sve Rusije Alekseja Drugog.\nSusret patrijarha moskovskog i cele Rusije Kirila i predsednika Srbije Tomislava Nikolića\nNikolić se u Moskvi, uoči ceremonije dodele nagrade, zahvalio i rekao da je to „nagrada za srpski narod“.\nTokom sutrašnjeg dana planiran je sastanak ruskog predsednika Vladimira Putina i srpskog predsednika Tomislava Nikolića.\nGaspromnjeft, Hram Svetog Save, obnova


28/05/2017 | podunavlje.info\nDan: 28. maja 2017.\nAdamović prvi, finale Kupa narednog vikenda\nNOVI SAD/SMEDEREVO, 28. maj 2017 – Trećim kolom, održanim u Novom Sadu, završen je kvalifikacioni deo Kupa Streljačkog saveza Srbije malokalibarskim oružjem, na kojem je Smederevac Petar Adamović bio najbolji pištoljem u juniorskoj konkurenciji. Finale će biti održano narednog vikenda, takođe na novosadskom strelištu. Samo dvojica strelaca su uspeli da u istoj disciplini trijumfuju u sva tri kola, senior Damir…\nKup Streljačkog saveza Srbije, Novi Sad, Petar Adamović, StreljaštvoLeave a comment\nSMEDEREVSKA PALANKA, 28. maj 2017 – Na aerodromu Rudine, u organizaciji Aero kluba Jasenica, prvi „Blanik kup“ okupio je 12 jedriličarskih posada iz Bosne i Hercegovine, Makedonije, Republike Srpske i Srbije. Organizatori se nadaju da će ova manifestacija prerasti u tradicionalnu. To što su već na prvom izdanju imali učesnike iz Sarajeva, Tuzle, Prijedora, Štipa, Subotice, Kraljeva i Trstenika, koji…\nAero kluba Jasenica, Blanik kup, RudineLeave a comment\nSMEDEREVO, 28. maj 2017 – Izvor: RCS – KODigranje je akcija u okviru Bitke za znanje koja ima za cilj da sve osnovne škole u Srbiji dobiju dovoljan broj nastavnih alata – mBot robota, uz pomoć kojih će deca moći da uče da programiraju. Razumevanje bazičnog programiranja, osim što je deo opismenjavanja za 21. vek, uči decu logičkom razmišljanju, podstiče…\nBitka za znanje, KODigranje, Regionalni centar za profesionalni razvoj zaposlenih u obrazovanjuLeave a comment


Časopis Industrija :: Ako vaš biznis zahteva skladištenje robe – ovih 5 faktora je ključno za izbor pravog skladišta\nPronalaženje pravog skladišta značajno određuje brzinu i efikasnost lanca snabdevanja.\nStoga, troškovi skladištenja ne bi trebalo da budu jedini faktor za konačnu odluku. Iako se ne može poreći da su troškovi važni za planiranje, postoji i nekoliko drugih aspekata koji su takođe važni za nesmetano, pojednostavljeno upravljanje zalihama: strateška lokacija, najsavremenija tehnologija, specijalizovana rešenja za industriju i vrstu robe kojom se bavite, usluge sa dodatom vrednošću i, što je najvažnije, motivisanost i efikasnost zaposlenih.\nLokacija skladišta sa nesmetanim protokom saobraćaja, dobrim auto-putevima i saobraćajnom signalizacijom omogućava kompanijama da uštede vreme i gorivo, a nesreće svedu na minimum.\nUšteda vremena, takođe, znači uštedu troškova i bržu isporuku pošiljaka, što omogućava dobru sinergiju između dobavljača i kupaca. Dobra povezanost pozitivno utiče na efikasnost rada i brzinu isporuke, a samim tim i na troškove skladištenja i transporta, što na kraju ima uticaj na poslovne rezultate kompanije.\nIzgled i oprema magacina se izuzetno brzo menjaju napretkom savremenih tehnoloških rešenja.\nSve se više govori o upravljanju digitalnim skladištem i raznim sistemima za automatizaciju procesa.\nKvalitet opreme i primena savremenih IT rešenja utiču na brzinu protoka robe, iskorišćenost skladišnog kapaciteta, visinu troškova i na kvalitet isporuke.\n“Svi naši logistički centri koriste najsavremenije IT sisteme kako bi kupcima pružili 24-satnu vidljivost, upravljanje zalihama u realnom vremenu, kao i potpunu IT povezanost putem EDI/API (Electronic Data Interchange/ Application Programming Interfaces).\nMrežna platforma za upravljanje lancem snabdevanja SPOT, takođe je besplatno dostupna našim kupcima putem bilo kog internet pretraživača ili mobilne aplikacije.\nOva platforma im omogućava da prate pošiljke, kreiraju transportne naloge, kontaktiraju operatere, pristupaju transportnoj dokumentaciji, generišu detaljne izveštaje i još mnogo toga” – objašnjava Đekić.\nRazličite vrste robe zahtevaju različite uslove tretmana i skladištenja. Kada biraju skladište, kompanije moraju da osiguraju da objekat pruža idealne uslove za svaki njihov proizvod.\nU zavisnosti od vrste robe, mora se obratiti pažnja na niz stvari u pogledu posebne opreme, stručnosti u industriji, standarda kvaliteta i dodatnih usluga. Poželjno je da deo skladišta bude registrovan kao javno carinsko skladište, za robu koja se uvozi/izvozi, da poseduje veliki broj rampi za utovar i istovar sa posebnnim prilazom za vangabaritni teret.\nTakođe, bitno je da skladište ima ISO i OPS (AEO-F) sertifikate i da je u skladu sa HACCP smernicama. Ukoliko je potrebno skladištiti robu životinjskog porekla, neophodno je da skladište ima mogućnost smeštanja robe za koju su potrebne veterinarske dozvole.\n“Poseban fokus stavljamo na pružanje integrisanih, celovitih rešenja za skladištenje i distribuciju, uključujući stručnost u onim industrijama koje su najvažnije za naše korisnike.\nU svojim posvećenim centrima za kompetencije širom sveta, kompanija razvija prilagođena rešenja za lance snabdevanja za automobilsku i industriju rezervnih delova, visoku tehnologiju i elektroniku, farmaciju i zdravstvo, prehrambene proizvode i kvarljive proizvode, maloprodaju i modnu industriju” – kaže naš sagovornik iz cargo-partnera i dodaje da je specijalizovanost za određene industrije od izuzetne važnosti.\nVećina logističkih centara pruža osnovne usluge skladištenja i otpreme. Međutim, postoji sve veća potražnja za dodatnim uslugama poput komisioniranja i pakovanja, prepakivanja i kopakovanja, štampanja deklaracija i deklarisanja, testiranja proizvoda i umetanja dokumentacije.\nKompanije mogu uštedeti mnogo vremena i novca izborom logističkog centra koji može pružiti usluge sa dodatom vrednošću.\nPronalaženje pouzdanog stručnjaka koji može ponuditi sve ove usluge iz jednog izvora im omogućava da se u potpunosti usredsrede na prodaju i marketing svojih proizvoda.\nPosebna prednost je ukoliko logistička kompanija nudi rešenja za međunarodni i domaći drumski transport, uključujući distribuciju paleta i paketa, carinsko posredovanje i osiguranje prevoza.\nNa kraju, ali ne i najmanje bitno, je to da su carinski timovi kompanije sertifikovani, te da osiguravaju da se carinjenje uvoza i izvoza pošiljki njegovih kupaca vrši na pravilan i blagovremen način.\nPosebnu vrednost svake kompanije predstavljaju njeni zaposleni koji igraju presudnu ulogu u rukovanju, skladištenju robe i kompletnom paketu usluga koji prati magacinsko poslovanje.\nPrisustvo pouzdane i iskusne radne snage u skladištu je najveća prednost. Među ključnim stvarima na koje treba obratiti pažnju pri izboru skladišta jeste da li zaposleni imaju potrebne veštine i sertifikate za rukovanje određenim proizvodima.\nKada birate skladište uvek treba da uporedite veličinu skladišta sa brojem zaposlenih.\nNa osnovu toga možete da utvrdite da li je skladište pogodno za rukovanje vašim proizvodima sa pažnjom koju zaslužuju.


U toku su radovi na izgradnji kanalizacione mreže u mesnoj zajednici Belo Polje - Beogradski Portal\nU toku su radovi na izgradnji kanalizacione mreže u mesnoj zajednici Belo Polje\nU toku su radovi na izgradnji fekalne kanalizacione mreže u naselju Belo Polje. U ovoj mesnoj zajednici biće izgrađeno 4,5 kilometra kanalizacione mreže, a vrednost investicije iznosi 88 miliona dinara. Postavljen rok za izvođenje građevinskih radova je 210 dana, a nadležni iz Javnog komunalnog preduzeća ”Vodovod i kanalizacija” predviđaju završetak radova u najavljenim rokovima. Građevinske radove obišli su predstavnici Gradske opštine Obrenovac.\nDirektor Javnog komunalnog preduzeća Vodovod i kanalizacija Branko Matić naveo je, da se radovi na izgradnji kanalizacione mreže, pored mesnne zajednice Belo Polje, obavljaju i u mesnoj zajednici Zvečka, na Šabačkom putu i u Ulici Bogoljuba Uroševića Crnog.\n– Već par meseci izvode se ozbiljni radovi, kojim ćemo celu mesnu zajednicu Belo Polje pokriti novom kanalizacionom mrežom. Vremenski uslovi nam baš i nisu naklonjeni, međutim ne možemo stati sa radovima – istakao je Matić.\nPredsednik Gradske opštine Obrenovac Miroslva Čučković najavio je rekonstrukciju ulica koje se nalaze na prostoru gde je završeno postavljanje instalacije.\n–U okviru projekta Čista Srbija u mesnoj zajednici Barič počeće izgradnja potpuno istog objekta, samo većeg kapaciteta. U naredne dve godine, na teritoriji opštine Obrenovac, realizovaćemo projekat Čista Srbija. Iako su loši vremenski uslovi, radi se u punom kapacitetu, kako bi septičke jame zauvek otišle u istoriju, te kvalitet života građana Obrenovca postao jednak udobnosti života građana centralnih delova Beograda – rekao je Čučković.\nPredsednik Saveta mesne zajednice Belo Polje Nemanja Ilić rekao je, da će u narednom periodu biti izgrađena kanalizaciona mreža u delu naselja, koji je bio izostavljen prethodnim projektom.


Savez za Srbiju: Finansijske transakcije sa medijima u Srbiji podsećaju na organizovani kriminal - Izazov\nSavez za Srbiju: Finansijske transakcije sa medijima u Srbiji podsećaju na organizovani kriminal\nNovi magazin 7. decembra 2018. 09:42\nSavez za Srbiju zatražio je danas od nadležnih da ispitaju sve finansijske transakcije u kojima su prethodnih dana učestvovale kompanije Telekom, Kopernikus i Antena jer su kako se navodi, „učinjene na netransparentan način i na štetu svih građana Srbije“.\nSavez je ocenio da Telekomova kupovina Kopernikusa za „četiri puta veću cenu od realne, u trenutku kada taj kablovski provajder prema zvaničnom rešenju antimonopolske komisije ima samo 2,7 odsto učešća u tržištu, predstavlja potez koji podseća na scenario organizovanog kriminala“.\n„Zahtevamo jasan odgovor odakle Srđanu Milovanoviću, navodnom kupcu svih medija koje je posedovala Antena, dodatnih 80 miliona evra, jer je njemu od prodaje Telekoma pripalo maksimum 100 miliona“, stoji u saopštenju.\nOcenjuje se da je u tim kupovinama i prodajama medija „reč o organizovanom kriminalu, uz saradnju sa najvišim državnim strukturama, sa jedinim ciljem da se Aleksandar Vučić uz pomoć enormnog novca i medijskih obmana što duže održi na vlasti“.\n„Od zakona neće moći da pobegne ni Milovanović, kao ni formalni direktor Telekoma Petar Ćulibrk, a zakon će se striktno primeniti i na njihove nalogodavce. Ovakve finansijske transakcije će biti poništene, a televizijama koje su kršile zakon oduzete nacionalne frekvencije. Sve to kroz doslednu primenu zakona“, navodi se u saopštenju Saveza za Srbiju.\nMinistar kulture i informisanja Srbije Vladan Vukosavljević izjavio je juče da je po saznanjima tog resora, kupovina televizija O2 i Prva obavljena u skladu sa zakonom.\nTelekom je početkom novembra ove godine kupio „Kopernikus Tećnology“, drugog po veličini kablovskog operatora u Srbiji za nešto manje od 200 miliona evra.\nDirektor Telekoma Predrag Ćulibrk je nedavno izjavio da će ta kompanija u kojoj država ima udeo od 58,1 odsto nastaviti da kupuje kablovske operatore, što je deo razvojne stratregije.\nHitna pomoć: Stotinu intervencija, jedna saobraćajna nezgoda sa dvoje lakše…\nKuburović: Izmene Krivičnog zakonika sa doživotnim zatvorom u maju u Skupštini\nAMSS: Tokom dana pojačan saobraćaj, povoljni uslovi za vožnju\nOčekuje se pojačan saobraćaj na izlazima iz većih gradova\nHitna pomoć: Stotinu intervencija, jedna saobraćajna nezgoda sa…\nKuburović: Izmene Krivičnog zakonika sa doživotnim zatvorom u maju u…


Tehnički fakultet u Zrenjaninu i ZREPOK potpisali novi protokol o saradnji\nPredsednik „Zrenjaninskog poslovnog kruga“ (ZREPOK) Budimir Jovanović i dekanka Tehničkog fakulteta „Mihajlo Pupin“ Dragica Radosav potpisali su danas novi protokol o saradnji između ovog udruženja i pomenute obrazovne ustanove.\nZREPOK sarađuje sa fakultetom već deset godina, ali su potpisnici smatrali da je sada vreme da se protokol o saradnji obnovi.\n– Trudimo se da pomognemo svim institucijama u gradu koje su važne za njegovo funkcionisanje i napredovanje. Smatramo da je fakultet jedna od institucija kojom svi treba da se ponosimo i da joj pomognemo ko koliko i kako može. Mi u „Zrenjaninskom poslovnom krugu“ smo procenili da je najbolji način da pomognemo tako što ćemo omogućiti studentima da stručnu praksu rade u našim kompanijama. Obrazovni sistem je tako postavljen da studenti imaju malo mogućnosti da se u toku školovanja upoznaju sa realnim sektorom i provedu vreme u firmama u kojima se odvijaju proizvodni procesi – kazao je Jovanović.\nPročitajte još: Grad Zrenjanin objavio spisak đaka i studenata koji su dobili stipendije\nPoznati zrenjaninski privrednik je naveo da su studenti dobili tu mogućnost kroz stručnu praksu u firmama, članicama ZREPOK-a. Za deset godina stručnu praksu je prošlo nekoliko desetina studenata. Najbolji su se i zaposlili u kompanijama u kojima su radili stručnu praksu.\n– U mojoj kompaniji, na primer, ima petoro – šestoro bivših studenata koji rade na dobrim pozicijama. Čak i na direktorskim. To je naš mali doprinos razvoju ove sredine – istakao je Jovanović.\nDragica Radosav: ZREPOK nam otvorio mnoga vrata\nDekanka Dragica Radosav je naglasila da je Tehnički fakultet „Mihajlo Pupin“ obrazovna institucija koja je otvorena za saradnju.\n– Imamo ugovore sa mnogim kompanijama. Međutim, posebno mi je drago što naši studenti imaju mogućnost da stručnu praksu rade u domaćim, zrenjaninskim firmama. Dok nismo uspostavili saradnju sa „Zrenjaninskim poslovnim krugom“, bilo je vrlo teško organizovati stručnu praksu. Preko ZREPOK-a su nam se otvorila vrata kod svih članica ove asocijacije, a preko Unije poslodavaca i kod manjih preduzeća – rekla je Radosav.\nOna je dodala da stručna praksa koju ovdašnji studenti rade u zrenjaninskim preduzećima predstavlja odlično organizovan visokostručni rad pod mentorstvom.\n– Saradnja sa ZREPOK-om je, mogu slobodno da kažem, u značajnoj meri doprinela afirmaciji fakulteta „Mihajlo Pupin“ u gradu i regionu – zaključila je Dragica Radosav.\nTagovi"Zrenjaninski poslovni krug" Budimir Jovanović Dragica Radosav Tehnički fakultet "Mihajlo Pupin"\nPokrajina za dve godine uložila u opštinu Žitište 150 miliona dinara\nUređuje se kanalska mreža u Stajićevu, vrednost radova 1,5 miliona dinara


Press Online :: Džet set :: Isplivali DETALJI o novom DEČKU Aleksandre Subotić, ovo se nekima SIGURNO neće svideti\nNovi dečko učesnice "Zadruge 2" Aleksandre Subotić, o kome je javnost spekulisala i koji je navodno ima oko pedeset godina, zapravo ne postoji! To potvrđuje i izvor blizak zadrugarki, koji je otkrio da nije istina da je Aleksandra zaljubljena u zauzetog starijeg gospodina.\nOna je pri ponovnom ulasku u rijaliti “Zadruga 2”, otrkrila da je nakon višemesečnog odsustva prebolela Davida Dragojevića i pronašla drugog partnera.\nIpak, umesto Aleksandre, navode koji su se nalazili u medijima demantovala je osoba koja je zadužena da vodi njene zvanične profile na društvenim mrežama za vreme njenog boravka na imanju u Šimanovcima.\n-Za iznošenje laži da postoji oženjeni čovek od 50 godina u Aleksandrinom životu, odlučili smo da samo ovaj put demantujemo i kažemo da ne postoji takav - stoji u kratkom saopštenju za javnost.\nPovodom vesti o tome da je reč o novosadskom biznismenu kog Subotićeva navodno od ranije poznaje, administratori Aleksandrine stranice se nisu oglašavali.


IA IOS aplikacija\nNova IAcademy iOS aplikacija\nKreirali smo alat za edukaciju podržanu najsavremenijim tehnologijama – IAcademy iOS aplikaciju za mobilno učenje i praćenje nastave.\nBesplatna IAcademy iOS aplikacija omogućava Vam pristup jedinstvenoj e-Learning platformi za potpuno savremen način učenja na daljinu – preko Vašeg iPhone ili iPad uređaja.\nIAcademy aplikacija proširuje iskustvo tradicionalne učionice, smeštajući celokupan nastavni materijal u Vaš omiljeni Apple gedžet. Preuzmite aplikaciju.\nPomoću IAcademy iOS aplikacije uvek ćete biti u kontaktu sa svojim predavačima i kolegama. Na sva pitanja u vezi sa nastavom predavači Vam odgovaraju u roku od 24 sata, a o svemu što Vas zanima ili Vam nije jasno možete razgovarati i uživo, za vreme redovnih konsultacija i na predavanjima sa grupnim chat sesijama. Na IAcademy forumu i eduWallu ćete pronaći odgovore na najčešće postavljana pitanja, voditi diskusije sa kolegama o novim idejama, zajednički rešavati probleme i razmenjivati savete.\nOstanite u toku sa svim aktivnostima u vezi sa nastavom, dešavanjima na IAcademy i aktuelnostima iz oblasti u kojoj se edukujete. Poruke, vesti, instrukcije za učenje, priručnike i obaveštenja dobijaćete direktno na svoj iPhone ili iPad.\nBesplatna IAcademy App\nIAcademy iOS aplikaciju možete preuzeti preko App Store prodavnice (klikom na sliku).\nAko želite da svakodnevno učite i napredujete, a da pritom sami organizujete svoje vreme i ne zanemarujete obaveze, isprobajte učenje preko IAcademy iOS aplikacije!\n+381 (0)11 4011 256, +381 (0)21 3100 020, +387 (0)33 788 525, +387 (0)51 303 520


MMF: Politička situacija koči napredak i dalje visoka nezaposlenost - Index.ba\nMMF: Politička situacija koči napredak i dalje visoka nezaposlenost\nLana Pudar u finalu Svjetskog prvenstva na 200 metara delfin\nMeđunarodni monetarni fond u ekonomskoj analizi naveo je da su makroekonomski uslovi u Bosni i Hercegovini (BiH) i dalje stabilni, ali je otvaranje novih radnih mjesta neadekvatno, uz širok jaz u prihodima sa EU.\n– Otvaranje novih radnih mjesta u privatnom sektoru je ograničeno, a nezaposlenost je i dalje visoka – naročito među mladima. Usporavanje rasta produktivnosti od nastupanja globalne ekonomske krize i kontinuirano iseljavanje, naročito mladih i obrazovanih – uzrokovano, velikim dijelom, ograničenim mogućnostima zapošljavanja u domovini – utiču na ekonomski potencijal zemlje, piše NAP.\nVlasti su učinile značajne napore i preduzele strukturne reforme, te napreduju na putu ka pridruživanju EU. Tokom 2015. godine, vlade su usvojile sveobuhvatnu Reformsku agendu, u kojoj su izneseni osnovni planovi društveno-ekonomskih i srodnih reformi na svim nivoima vlasti. U septembru 2016. godine, Savjet EU usvojio je formalan zahtjev BiH za status kandidata za članstvo u EU. Međutim, realizacija Reformske agende i napredak ka pristupanju EU (statusu kandidata) sporiji su nego što se očekivalo.\nPrvi pregled EFF-a odgođen je za godinu dana iako je prošireni aranžman u ovom periodu služio kao sidro za ekonomske politike vlasti. Neusvajanje zakona o dopunama i izmjenama Zakona o akcizama, koji je trebalo da omogući pristup vanjskom finansiranju sa ciljem višegodišnjih investicija u infrastrukturu u funkciji rasta, bilo je bitan razlog kašnjenja zaključenja prvog pregleda, sve dok zakon konačno nije usvojen krajem 2017. godine.\nIako je realizacija nekih ključnih politika tekla sporijom dinamikom od predviđene u vrijeme upućivanja zahtjeva za program, vlasti su ostvarile evidentan napredak u održavanju fiskalne discipline, očuvanju finansijske stabilnosti i unapređenju poslovne klime.\n– Komplikovana politička situacija i dalje koči realizaciju politika i saradnju među vladama. Politički zastoj tokom 2017. godine u kombinaciji sa složenim ustavnim uređenjem BiH i slabom saradnjom među vladama otežali su uvođenje promjena u domenu politika i realizaciju reformi. Tokom 2017. godine, parlamenti na nivou BiH i FBiH sporadično su zasjedali usljed koalicionih previranja i etno-nacionalističkih tenzija, što je usporavalo momentum reforme.\nPredstojeći izbori krajem 2018. godine predstavljaju neizvjesnost.\nU analizi se navodi da se u srednjoročnom periodu očekuje povećanje ekonomskog rasta. Iako će privatna potrošnja i dalje imati najveći udio u rastu BDP-a u srednjoročnom periodu, očekuje se značajno povećanje javnih investicija u sadejstvu sa kontinuiranom realizacijom strukturalnih reformi.\nMMF ističe i da bi aktivnosti privatnog sektora očekuje se mogle omogućiti rast po stopi od oko 4 odsto do 2022. godine. Očekuje se da će nedavno usvojene izmjene i dopune Zakona o akcizama, kojima je povećana akciza na gorivo, osloboditi eksterna sredstva za značajnu izgradnju infrastrukture koja će unaprijediti rast.\nInflacija bi trebalo da bude blago umjerena na nivou od 1,6 odsto tokom 2018. godine nakon raspršavanja efekata drugog kruga rasta cijena robe 2017., ali se očekuje rast na oko 2 odsto uz postepeno smanjenje razlike između stvarnog i potencijalnog obima proizvodnje u srednjoročnom periodu. Iako se u periodu 2018 – 2019 očekuje povećanje deficita tekućeg računa, kao odraz uvoznih potreba za velikim javnim investicijama, trebalo bi da se stabilizuje na oko 5 odsto BDP-a do 2022. godine.\nNo, MMF smatra i da postoji povećan rizik da će politička podrška čvrstim politikama splasnuti u periodu do opštih izbora u oktobru 2018. godine.\n– Uz očekivanja da će etno-nacionalistička politika i dalje zauzimati centralno mjesto tokom predizbornog perioda, ne može se zanemariti rizik širenja pukotine u jedinstvenom ekonomskom prostoru i pogoršanje regulatorne koherentnosti. Neizvjesnost u pogledu izbornog zakona u Federaciji (FBiH) i formiranje vlade u periodu nakon izbora usložnjavaju negativne rizike. S obzirom na to da prošireni aranžman ima funkciju eksternog sidra ekonomskih politika i reformi, odsustvo napretka na realizaciji programa može dovesti do pogoršanja kvaliteta budžeta i odstupanja u sprovođenju strukturalnih reformi sa ciljem preusmjeravanja ekonomije ka privatnom sektoru i, u konačnom, podriti sposobnost BiH da ostvari srednjoročne ciljeve razvoja.\nS druge strane, na eksternom planu, negativni šokovi u Evropi mogu predstavljati rizik prelivanja krize u BiH, iako bi, u suprotnom, rast u Evropi i SAD-u, veći od očekivanog, imao pozitivan utjecaj na BiH.\nPrethodni članakPrevrnula se cisterna u blizini Trnova, jedna osoba povrijeđena\nNaredni članakKonaković najavio novi korak u političkoj karijeri: U ovom projektu neće biti važno šta kaže šef stranke


33 kandidata u trci za priznanje EY Preduzetnik godine - vesti - srp\n33 kandidata u trci za priznanje EY Preduzetnik godine\nNa konferenciji za medije u PKS predstavljeno ovogodišnje takmičenje revizorske kuće Ernest & Young za priznanje „EY Preduzetnik godine“. U šestoj godini takmičenja u izboru su 33 kandidata iz 29 kompanija koje posluju u osam industrija u 13 gradova.\nReč je o kompanijama koje zapošljavaju preko 3.500 ljudi, a samo u prethodnoj godini ostvarile su ukupne prihode od preko 250 miliona evra.\nOtvarajući konferenciju za medije, Katarina Obradović Jovanović, pomoćnica ministra privrede za sektor malih i srednjih preduzeća, istakla je da ministarstvo prepoznaje probleme sa kojima se susreću mala i srednja preduzeća i preduzetnici kada je u pitanju dostupnosti izvora finansiranja.\n„Zato će se i ove godine nastaviti značajna podrška tom sektoru kroz set različitih programa kao i kroz niz zakonodavnih aktivnosti koje će biti usmerene ka razvoju preduzetništva i stvaranju boljeg privrednog okruženja“, rekla je Obradović Jovanović.\nZa najboljeg preduzetnika u 2017. godini prijavilo se najviše kandidata od 2012. godine, kada je revizorsko konsultantska kompanija Ernst & Young pokrenula ovaj globalni program i u Srbiji, s ciljem da promoviše preduzetnički duh i inicijativu i odaje priznanje ljudima koji su postigli uspeh svojom upornošću, vizijom i inovativnošću.\n„Sa velikim zadovoljstvom mogu da istaknem da su ovogodišnji kandidati za nagradu EY Preduzetnik godine daleko prevazišli naša očekivanja kada je u pitanju uspešnost i obim njihovog poslovanja, kako u okvirima naše zemlje, tako i u inostranstvu. Samim tim, ističemo da ove preduzetničke kompanije zapošljavaju 3,500 ljudi u gradovima u kojima posluju i ostvarili su tokom prethodne godine više od 30 milijardi dinara poslovnog prihoda,“ izjavio je Ivan Rakić, generalni direktor kompanije EY u Srbiji.\nSvečano proglašenje nacionalnog pobednika biće održano 22. februara u hotelu Hyatt Regency u Beogradu, a predstavnik Srbije će konkurisati za priznanje EY Svetski Preduzetnik godine i prisustvovati svečanoj ceremoniji u Monte Karlu u junu 2018. godine.\nTokom šest godina trajanja programa u Srbiji, za nagradu se takmičilo 150 preduzetnika koji zapošljavaju 15 hiljada ljudi i ostvarili su u prethodnoj godini gotovo milijardu evra poslovnog prihoda.


16.10.2020 u 11:29\nZajednica srpskih opština mora biti formirana odmah i sa nadležnostima koje joj pripadaju po briselskim dogovorima, preneo je danas direktor Kancelarije za KiM Petar Petković specijalnom predstavniku EU za dijalog između Beograda i Prištine Miroslavu Lajčaku. Petković je u razgovoru sa Lajčakom rekao da je sada na testu, ne samo volja Prištine da se problemi rešavaju dijalogom, već i sposobnost EU kao posrednika u dijalogu da garantuje sprovođenje dogovorenog. Petković je, kako se ističe u saopštenju Kancelarije za KiM, sa Lajčakom razgovarao o nastavku dijaloga, ciljevima i načinima da se reši problem odbijanja Prištine da omogući formiranje Zajednice srpskih opština. Prema njegovim rečima, ZSO ima samo jedan cilj - da zaštiti položaj i prava srpskog naroda na Kosovu i\n15.10.2020 u 20:41\nSrbija će insistirati na formiranju ZSO-a sa izvršnim ovlašćenjima\nPredsednik Srbije Aleksandar Vučić preneo je da je u razgovoru sa specijalnim izaslanikom EU za dijalog Miroslavom Lajčakom dogovoren nastavak dijaloga i potvrđena posvećenost Srbije nastavku tog procesa i želji da se dođe do kompromisnog rešenja. Vučić je istakao da je Srbija spremna za nastavak dijaloga sa Prištinom kada god Lajčak zakaže sastanak. „Ići ćemo u Brisel i na najvišem i na tehničkom nivou”, poručio je Vučić.\n22.06.2020 u 18:42\nPredsednik Srbije Aleksandar Vučić sastao se sa specijalnim predstavnikom Evropske unije za dijalog Beograda i Prištine Miroslavom Lajčakom. Vučić i Lajčak prvo razgovaraju „tet-a-tet”, a zatim sledi sastanak u širem sastavu. Nakon toga predvidene su izjave za medije. Lajčak je oko 17 sati stigao u Beograd i pravo sa aerodroma uputio se u vilu „Mir” na razgovor sa predsednikom Srbije, javlja Tanjug.\nPredsednik Srbije Aleksandar Vuči' izjavio je danas povodom odluke Prištine da ukine taksu na robu iz Srbije, da je dobro da se ukinu sve trgovinske zabrane između Beograda i Prištine. „Verujem u snagu srspkr ekomije i snagu naših kompanija”, rekao Vućić na TV Prva. On je rekao da veruje da se može uspostaviti dobar biznis odnos Srba i Albanaca u kojem svi mogu imati ogromnu korist, prenosi Beta. Očekujem Lajčaka posle izbora Predsednik Srbije Aleksandar Vučić izjavio je danas da odmah posle izbora u Srbiji očekuje u Beogradu i Prištini predstavnika Evropske unije za razgovor Beograd i Prištine Miroslava Lačjaka kao i da predstoji razgovor i sa američkim predstavnikom Ričardom Grenelom. „Neću da obmanjume narod, nema tu nekog srećnog rešenja za nas, kojim bismo bili\nMiroslav Lajčak, specijalni predstavnik Evropske unije (EU) za dijalog Srbije i Kosova, namerava da prvu rundu pregovora uskoro priredi u Briselu, po mogućnosti već tokom juna, saznaje Radio Slobodna Evropa (RSE). Tu nameru je Lajčak predstavio diplomatskim predstavnicima zemalja članica EU na sastanku Političkog i bezbednosnog komiteta EU, gde je još jednom dobio formalnu podršku za obnavljanje dijaloga o normalizaciji odnosa Kosova i Srbije. Po izvorima RSE sa sastanka, Lajčak namerava da stupi u kontakt sa zvaničnom Prištinom „istog dana” kad se formira vlada Kosova - što je najavljeno za sutra, sredu, kako bi se obavile poslednje pripreme za održavanje nove runde. Time bi se obeležilo ponovno pokretanje dijaloga.Da bi uspeo Lajčakov plan o novoj rundi dijaloga, potrebno je\n03.04.2020 u 12:24\nBrisel - Savet EU imenovao je Miroslava Lajčaka za Specijalnog predstavnika EU za dijalog Beograda i Prištine i druga regionalna pitanja Zapadnog Balkana. „Zadaci novog Specijalnog predstavnika EU biće postizanje sveobuhvatne normalizacije odnosa između Srbije i Kosova kao i poboljšanje dobrosusedskih odnose i pomirenje između partnera na Zapadnom Balkanu”, navodi se u saopštenju Saveta EU, prenosi Tanjug.


Skupština grada Jagodine smatra da cela Srbija treba jedinstveno da stane iza predsednika Aleksandra Vučića i svoje države\nOdbornici Skupštine grada Jagodine usvojili su odluku o pružanju podrške predsedniku Srbije Aleksandru Vučiću u pregovorima u Briselu o rešavanju problema Kosova i Metohije.\nKako se navodi u odluci, Skupština grada Jagodine daje punu podršku predsedniku Srbije Aleksandru Vučiću u pregovorima sa kosovskim Albancima u Briselu o rešavanju problema Kosova i Metohije, uz posredovanje Evropske unije kojim bi se postigao trajni mir između dva naroda. U odluci, koju je potpisao predsednik Skupštine grada Dragan Marković Palma, dalje se navodi da ovo nije partijsko, već državno i nacionalno pitanje, pa zato Skupština grada Jagodine smatra da cela Srbija treba jedinstveno da stane iza predsednika Aleksandra Vučića i svoje države.\n,,Predsednik Vučić vodi racionalnu i mudru državnu i nacionalnu politiku u veoma teškim i nasleđenim okolnostima pa mu dajemo bezrezervnu podršku za učešće na pregovorima, navodi se u odluci.\nPodrška se daje za rešenje problema između Srba i Albanaca kojim bi se postigao trajni mir između ova dva naroda, za zaštitu srpskog i drugog nealbanskog naroda od fizičkih napada na njihovu imovinu, za zaštitu sveštenstva i imovine Srpske pravoslavne crkve. Zatim za zaštitu postojeće i povratak uzurpirane imovine Srba i drugih nealbanaca, koja je uništena i oteta od 1999.godine do danas, što se odnosi na privatnu, državnu i društvenu imovinu. Takođe, u odluci stoji da se podrška pruža za ostvarivanje prava i adekvatnih bezbedonosnih i drugih uslova za povratak raseljenih lica, koja to žele, na svoj ognjišta, za formiranje Zajednice srpskih opština, za rešenje koje omogućava pun ekonomski, socijalni i drugi razvoj.\nNa kraju se navodi da se podrška pruža i za sva ostala pitanja za koja predsednik Srbije Aleksandar Vučić smatra da će u budućnosti imati koristi i Srbija i građani Srbije i Srbi koji žive na Kosovu i Metohiji.\nOdluka o pružanju podrške predsedniku Srbije Aleksandru Vučiću u pregovorima u Briselu o rešavanju problema Kosova i Metohije, kao i sve ostale tačke dnevnog reda 19. zasedanja Skupštine grada Jagodine usvojene su jednoglasno. Između ostalog, usvojen je rebalans budžeta za 2018.godinu, kao i Program privrednog razvoja Jagodine u ovoj godini.\nNa sednici je imenovano nekoliko direktora javnih preduzeća. Za direktora Zavičajnog muzeja u Jagodini imenovan je Srboljub Miletić, diplomirani pravnik iz Jagodine, koji je do sada obavljao funkciju vršioca dužnosti. A za vršioca dužnosti direktora Istorijskog arhiva u Jagodini imenovan je Dejan Tanić, istoričar zaposlen u ovoj ustanovi.


U okviru faze 3 u ulici Petefi Šandora, na potezu od kružnog toka Lajoša Košuta – Trga Kralja Tomislava – Bajski put do ulice Vareške izgrađeno je 70 metara Kolektora prečnika 900 mm, 81 metar sekundarnog voda od 200 i 160 mm i montirani su 1 šaht i 3 slivnika. Radovi su stigli do Karađorđevog puta. U toku protekle nedelje na korodinacionom sastanku sa izvođačem radova je usaglašeno pomeranje lokacije šahta br. 23 sa centra raskrsnice, čime će biti obezbeđeno brže odvijanje radova i kraće zatvaranje za saobraćaj ove frekventne raskrsnice Karađorđevog puta/Petefi Šandora/Trga Kralja Tomislava/Bajski put.\nU okviru faze 4b – deonice 4. u ulici Stevana Mokranjca izgrađeno je 81 metar Kolektora prečnika 600 mm, 141 metar sekundarnih vodova prečnika od 200 i 160 mm i 1 šaht. U toku je postupak izmeštanja gasnih instalacija na delu trase kolektora.\nU okviru faze 1, partije 3, u ulici Otmara Majera na potezu od Pačirskog puta do Bregalničke ulice, izgrađeno je 150 metara magistralnog vodovoda prečnika 300 mm i 105 metara sekundarnog voda prečnika 90 mm. Takođe, u okviru prethodne partije 2, izvšeno je spajanje novoizgrađenog magistralnog voda u delu ulice Otmara Majera sa vodom u Mačvanskoj ulici.


Biće potrebna oba uslova za punu penziju - Penzin\nBivši zaposleni čine 80 odsto penzionera, a prema računici PIO fonda pun radni staž ima svega 45,8 odsto. Zato Fiskalni savet predlaže penale za prevremeno penzionisanje i bonuse za one koji ispune ceo radni vek propisan zakonom. Nezvanično će to biti oko 6 odsto za svaku neispunjenu godinu staža, odnosno za svaku godinu staža preko starosne granice. Međutim, iz PIO fonda podsećaju da naš zakon od 1996. ne poznaje pojam „prevremene“ penzije. Ipak, dodaju da većina evropskih zemalja ima ovakve penale, na primer, 4,6 odsto u Austriji ili 0,3 u Sloveniji. U predlogu se prećutno prelazi preko činjenice da građani Srbije nemaju mnogo izbora. S obzirom na stanje na tržištu rada starosna penzija je jedino moguća za veliku većinu onih koji su ostali bez posla poslednjih decenija.\nTags:AustrijaFiskalni savetFond PIOpenali za prevremeno penzionisanjepenzijaprevremena penzijaradni stažSlovenijastarosna granica